Tiada Kejadian Ibu Jual 3 Anak Di Keningau – Polis Sabah

KOTA KINABALU: Polis Sabah menafikan berlaku kejadian seorang ibu didakwa cuba menjual tiga anak kandungnya berikutan desakan hidup, di Keningau, hari ini.

Pesuruhjaya polis negeri, Hazani Ghazali ketika dihubungi mengesahkan perkara itu dan meminta semua pihak supaya tidak menyebarkan sebarang berita yang tidak benar.

Katanya, penyebaran berita tidak benar itu hanya akan menimbulkan kebimbangan dalam kalangan masyarakat yang mungkin mencetuskan perkara tidak diingini berlaku.

Terdahulu, Ketua Pemuda PKR Sabah, Raymond Ahuar dalam kenyataan mendakwa tiga kanak-kanak yang cuba dijual oleh ibu kandung mereka berjaya diselamatkan pihak polis dan jabatan kebajikan.

Katanya, tiga beradik terbabit dijual oleh ibu mereka kerana kesempitan hidup selepas pendapatannya terputus akibat pelaksanaan perintah kawalan pergerakan (PKP).

Sementara itu, Ketua Polis Daerah Keningau, Shahrudin Mat Husain berkata, sebaliknya kes itu berkaitan sepasang suami isteri yang ditahan kerana kesalahan dadah.

Katanya, lelaki terbabit ditahan pada 22 Mei lalu dan dituduh di mahkamah mengikut Seksyen 12 (2) Akta Dadah Berbahaya 1952 serta Seksyen 15 (a) (1) akta yang sama.

”Pada 11 Jun lalu, wanita yang juga ibu kepada tiga kanak-kanak pula ditahan selepas didapati positif dadah jenis methamphetamine.

”Semasa tangkapan dibuat, dua anak berusia lima tahun dan tujuh bulan yang berada bersama ibu mereka diserahkan kepada Jabatan Kebajikan Masyarakat (JKM) untuk perlindungan dan kebajikan kanak-kanak terbabit,” katanya ketika dihubungi.

Shahrudin berkata, seorang lagi anak berusia tujuh tahun turut diserahkan kepada JKM keesokan harinya.

Katanya, siasatan mendapati, sebelum ditahan wanita terbabit pernah memohon bantuan kewangan daripada orang awam bagi membayar wang ikat jamin mahkamah untuk suaminya.

”Tiada sebarang kesalahan berkaitan penjualan kanak-kanak oleh si ibu dan tiada sebarang isu pemerdagangan manusia atas desakan hidup di daerah Keningau.

”Polis memohon agar pihak yang terbabit supaya tidak mengeluarkan sebarang isu yang tidak benar tanpa merujuk kepada polis,” katanya. – FMT


Abang Rogol Adik Kandung Sejak Usia 12 Tahun Ditahan

TENOM: Seorang lelaki layak digelar ‘abang durjana’ apabila tergamak merogol adik kandungnya sendiri sejak tiga tahun lalu dan kejadian terbaru pada September tahun ini.

Perbuatan keji suspek berusia 18 tahun itu terbongkar selepas mangsa berusia 15 tahun menceritakan kejadian itu kepada guru sekolah dan ibunya sebelum membuat laporan polis, semalam.

Ketua Polis Daerah Tenom, Deputi Superintendan Hasan Majid berkata siasatan mendapati kejadian berlaku sejak tiga tahun lalu ketika mangsa berusia 12 tahun dan terakhir tahun ini.

“Mangsa mengatakan tidak memberitahu keluarga disebabkan takut dimarahi oleh abangnya (suspek).

“Bagaimanapun mangsa yang tidak tahan dengan perangai keji abangnya kemudian menceritakan kejadian itu kepada seorang guru sekolahnya.

“Selepas itu, mangsa memberitahu ibunya sebelum menemani mangsa membuat laporan polis di Balai Polis Tenom,” katanya menerusi kenyatan media hari ini.

Hasan berkata bertindak atas laporan itu, polis menahan suspek yang juga abang kandung kepada mangsa.

“Suspek yang juga pelajar sekolah menengah di daerah ini ditahan polis di rumahnya, jam 8.50 malam tadi.

“Suspek direman selama tujuh hari untuk siasatan lanjut dan kes disiasat mengikut Seksyen 376(3) Kanun Keseksaan memperuntukkan hukuman penjara hingga 30 tahun dan 10 sebatan jika sabit kesalahan,” katanya. -SabahNewsToday


Belum ada tuntutan wang tebusan nelayan diculik – Polis Sabah

KOTA KINABALU: Polis belum menerima panggilan bertujuan menuntut wang tebusan daripada kumpulan empat lelaki lengkap bersenjata api yang menculik tiga nelayan di perairan Pegasus Reef Kinabatangan, 6 Disember lalu.

Pesuruhjaya Polis Sabah, Datuk Omar Mammah, berkata pengesahan terkini dari isteri salah seorang mangsa mengakui dihubungi oleh mangsa menyatakan mereka diculik dan di bawa ke satu tempat tidak diketahui di Filipina.

“Itu sahaja setakat ini dan belum ada permintaan lagi (wang tebusan),” katanya ketika dihubungi, sebentar tadi.

Sementara ditanya mengenai kumpulan itu ada kaitan dengan kumpulan Abu Sayyaf, Omar berkata, pasukan keselamatan sedang menyiasat perkara berkenaan.

“Pasukan keselamatan sedang menyiasat identiti kumpulan yang melakukan penculikan itu,” katanya.

Pada 6 Disember lalu, tiga nelayan dikenali sebagai Heri Ardiansyah, 19, Jari Abdullah, dan Hariadin, 45, dilaporkan hilang selepas bot nelayan dinaiki mereka ditemui tanpa kelibat ketiga-tiga mereka.

Pada 5 Disember lalu juga, jam 6.30 pagi, berlaku serangan oleh empat lelaki bersenjata api ke atas bot tunda yang membawa 12 kru terdiri daripada dua warga Malaysia dan 11 kru warga Indonesia di perairan Pegasus Reef, Kinabatangan.

Seorang tekong Didy Saviady, 40, cedera di paha akibat terkena tembakan yang dilepaskan kumpulan terbabit manakala semua kru selamat.

Sementara itu di Sandakan, ibu kepada salah seorang nelayan yang diculik, yang hanya dikenali sebagai Juana, 54, berharap anaknya, Jari dapat dapat diselamatkan dengan segera kerana hanya dia yang menyara keluarga mereka.

“Jari banyak membantu untuk menyara keluarga…tetapi kini nasibnya tidak diketahui dan kami terumbang-ambing.

“Sudahlah rumah pun hendah dirobohkan kini anak pula hilang. Kami berharap pihak berkuasa dapat menemui anak kami dengan segera,” katanya ketika ditemui di Kampung Sawmill Bukit Sim-Sim, di Sandakan.

Dalam pada itu, Juana yang sebelum ini bekerja sebagai pembersih rumah atau amah dengan bayaran kira-kira RM30 kini tidak mampu lagi untuk bekerja selepas kejadian itu.

“Kami bingung dengan kejadian ini…bantulah kami agar Jari segera ditemui,” katanya. – Berita Harian


Bajet Negara 2020 ‘Indah Khabar Dari Rupa’ – PBS

KOTA KINABALU: Presiden Parti Bersatu Sabah (PBS) Datuk Seri Dr Maximus Ongkili menyamakan Bajet Negara 2020 dengan pepatah Melayu “indah khabar dari rupa.”

Menyifatkannya sebagai “tidak ada yang luar biasa dan tidak inovatif”, Anggota Parlimen Kota Marudu itu berkata Bajet Negara kelihatan menarik dari jauh, tetapi apabila dianalisa dengan terperinci, ianya tidak banyak perubahan.

“Indah khabar dari rupa … itulah yang saya maksudkan. Dari segi perbelanjaan pembangunan, daripada RM58 bilion diperuntukkan, hanya RM5.2b (atau kira-kira 9 peratus) untuk Sabah dan RM4.4b (kira-kira 7 peratus) untuk Sarawak, dan dijumlahkan hanya 16 peratus bagi kedua-dua negeri.

“Tiada apa-apa untuk dibanggakan.  Sekiranya Sabah dan Sarawak dianggap rakan kongsi di peringkat Persekutuan, kedua-dua negeri perlu diberi sekurang-kurangnya 30 peratus setiap peruntukan pembangunan,” tegasnya.

Beliau juga menambah bahawa pemimpin Pakatan Harapan, seperti Setiausaha Agung DAP sendiri yang sekarang memegang jawatan Menteri Kewangan, semasa pilihan raya umum ke-14, secara terbuka berjanji untuk meningkatkan royalti minyak kepada 20 peratus untuk Sabah dan mengembalikan 50 peratus semua cukai yang dikutip di Negeri ini.

“Di manakah janji-janji ini sekarang?  Berapa banyak yang telah dibayar?” tanya beliau ketika turut serta dalam membahaskan Bajet Negara 2020 di Dewan Rakyat semalam.

Menyentuh tentang Wawasan Kemakmuran Bersama, yang secara terbuka mengisytiharkan kegagalan Visi 2020, Ongkili menegaskan perlu ada kertas putih bagi menjelaskan apakah kegagalan dan bagaimanakah Visi yang baru dirancang akan menyelesaikan kelemahan di masa lampau.

“Cabarannya adalah untuk memperjelaskan matlamat, peruntukan dan pelaksanaan kerana kita tidak mahu visi baru yang kononya dirancang dengan baik, akhirnya gagal juga. Kita tidak mahu setakat menabur janji sahaja, tunaikan.

“Jangan benarkan kenyataan mendiang Temanggong Jugah  Anak Berieng yang dibuat semasa pembentukan Malaysia menjadi kenyataan berulang. Petikannya yang terkenal: ‘Anang baka tebu, manis ba pun tang tabar ba ujung’ (Jangan seperti tebu, manis pada mulanya tetapi tidak enak pada akhirnya),” kata Ongkili.

Beliau seterusnya menyatakan bahawa kekecewaan terbesar adalah sehari selepas pelancaran Wawasan Kemakmuran Bersama pada 5 Oktober, Perdana Menteri merasmikan Kongres Maruah Melayu di mana penganjur mengisytiharkan kepada dunia bahawa Malaysia adalah milik orang Melayu  .

“Kenyataan ini mengejutkan ramai orang memandangkan sehari sebelum, kerajaan melancarkan Wawasan Kemakmuran Bersama sebagai asas kepada negara maju, kini ditetapkan untuk tahun 2030. Anda bercakap mengenai kemakmuran bersama tetapi secara terbuka mengisytiharkan negara ini milik satu kaum sahaja.

“Sekiranya ini menjadi asas bagi sebuah negara maju, maka kami percaya Visi baru akan tersasar dari objektif. Kenyataan seperti ini bukan sahaja bersifat perkauman tetapi akan melumpuhkan usaha kami dalam perpaduan nasional.

“Dimanakah anda meletakkan kaum-kaum lain di negara ini? Dan bagaimana pula dengan kita orang asli di Sabah dan Sarawak? Di Dewan Agung ini, semua Ahli Parlimen adalah pelbagai kaum … Malaysia adalah hak milik kita semua, bukan eksklusif untuj satu kumpulan etnik saja. Pernyataan seperti ini mesti dihentikan,” katanya.

Menyentuh isu keselamatan di Sabah, beliau berkata penduduk tempatan menyatakan kekecewaan bahawa pencerobohan oleh penyamun dan pendatang tanpa izin masih berterusan.

“Pasukan keselamatan dan agensi kami mengadu bahawa mereka masih kekurangan aset dan peralatan. Kami merayu bahawa belanjawan yang diluluskan mesti disalurkan sepenuhnya tepat pada waktunya.

“Kerajaan Persekutuan telah merancang untuk melaksanakan Pas Sementara Sabah (PSS). Kami menyatakan bantahan terhadap program ini kerana khuatir kemungkinan disalahgunakan oleh pegawai dan pemohon,” katanya.

Beliau mempersoalkan prosedur dan permintaan pemprosesan PSS dalam pembetian pas khas kepada 600,000 orang warga asing.

“Kami juga ingin tahu siapakah yang duduk dalam jawatankuasa pemantauan, apakah semak dan imbang untuk memastikan tidak ada penyalahgunaan sistem, dan apakah jaminan PSS hanya diberikan kepada pemohon yang layak.

“Dengan penangkapan pegawai Jabatan Pendaftaran Negara baru-baru ini di Sabah dan Pulau Pinang, dan banyak penahanan Akta Keselamatan Dalam Negeri (ISA) yang lalu, kami mendapati sukar untuk mempercayai operasi dan ketelusan jabatan itu. Ia memerlukan pembersihan menyeluruh dan secara besar-besaran,” tegas Ongkili.- SabahNewsToday


Dua Lelaki Ditahan Curi Kereta Di Ranau

RANAU: Dua lelaki ditahan ketika cuba melarikan diri selepas mencuri sebuah kereta jenis Perodua Axia yang diparkir di hadapan kedai runcit, di sini, semalam.

Kedua-dua suspek ditahan jam 8.45 pagi oleh beberapa penduduk kampung termasuk anggota Rela di kawasan Kampung Tungou.

Berikutan itu, kedua-dua mereka kemudian diserahkan kepada pihak polis.

Ketua Polis Daerah Ranau, Deputi Superintendan Mohd Shahrul Abdul Wahab berkata kedua-dua suspek itu terbabit kes curi kenderaan pada 16 November lalu di hadapan sebuah kedai runcit di daerah ini.

Katanya, polis dengan bantuan Rela dan orang ramai berusaha mengesan dan menangkap suspek sejurus selepas kejadian.

“Tangkapan berusia 26 dan 30 tahun dibawa ke Ibu Pejabat Polis Daerah (IPD) Ranau untuk tindakan lanjut.

“Kedua-dua suspek terbabit mempunyai beberapa rekod tangkapan dari daerah lain,” katanya di sini, hari ini.

Mohd Shahrul berkata pihaknya turut merampas senjata jenis buku lima dan pisau lipat.

“Terima kasih diucapkan kepada Rela Ranau dan masyarakat yang terbabit dalam membantu mengesan hingga tertangkapnya suspek terbabit.

“Kes disiasat mengikut Seksyen 379A Kanun Keseksaan kerana mencuri kenderaan,” katanya.


Polis Nafi Pukul Aktivis Ditahan Di Tawau

KOTA KINABALU: Polis menafikan dakwaan individu yang ditahan di Kampung Muhibbah Raya, Tawau semalam “dipukul” oleh anggotanya.

Pesuruhjaya Polis Sabah Hazani Ghazali, berkata dakwaan itu dipandang serius dan beliau juga mengeluarkan arahan supaya siasatan segera dilakukan.

“Berdasarkan siasatan setakat ini, polis menafikan sekeras-kerasnya berlaku perlakuan sedemikian oleh pegawai atau anggota ke atas salah seorang tahanan.

“Apatah lagi melakukan sebarang kekerasan ke atas mana-mana tangkapan atau orang kena tahan (OKT) yang berada dalam kawalan atau tahanan polis.

“Sekiranya kejadian ini benar-benar berlaku, kita alu-alukan beliau buat laporan polis,” katanya ketika dihubungi.

Hazani berkata, berdasarkan siasatan individu yang ditahan bukan penduduk Kampung Muhibbah sebaliknya datang dari luar.

Katanya, mereka difahamkan datang ke lokasi berkenaan bukan untuk menyampaikan bantuan, sebaliknya hanya untuk membuat demonstrasi.

“Berdasarkan pemantauan dibuat, semua yang ditahan berhimpun sambil memegang sepanduk yang mengandungi kata-kata provokasi bagi membantah pelaksanaan perintah kawalan di daerah Tawau.

“Penganjur didapati gagal mengemukakan notis pemberitahuan kepada ketua polis daerah dan setelah diberikan arahan bersurai, tidak mengendahkannya dan perhimpunan diteruskan,” katanya.

Hazani berkata, perhimpunan itu adalah aktiviti dilarang kerana menyukarkan pelaksanaan peraturan penjarakan fizikal dan pematuhan SOP lain seperti diwartakan kerajaan.

Semalam, tujuh individu berusia 26 hingga 31 tahun ditahan susulan perhimpunan membantah pelaksanaan perintah kawalan pergerakan diperketatkan (PKPD) di Kampung Muhibbah Raya.

Mereka direman selama dua hari, bermula hari ini.

Siasatan dijalankan mengikut Seksyen 25 Ordinan Darurat (Pencegahan dan Pengawalan Penyakit Berjangkit)(Pindaan) 2021 yang terpakai untuk semua kategori pelanggaran perintah kawalan pergerakan (PKP).

Kes turut disiasat mengikut Seksyen 188 Kanun Keseksaan dan Seksyen 9(5) Akta Perhimpunan Aman 2012. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19 Catat 182 Kes Baharu, 167 Di Sabah

PETALING JAYA: Kes baharu Covid-19 melonjak ke angka 182 hari ini dengan 167 kes dicatatkan di Sabah dan 14 di Kedah.

Jumlah kematian kekal 128 orang kerana tiada kematian dilaporkan hari ini.

Ketua Pengarah Kesihatan, Dr Noor Hisham Abdullah, berkata seramai 9 pesakit dirawat di unit rawatan rapi (ICU) dan 5 memerlukan bantuan alat pernafasan.

Setakat ini, Malaysia melaporkan sebanyak 9,810 kes Covid-19 dengan 9,181 daripadanya sembuh.

Ketika ini, seramai 501 pesakit Covid-19 dirawat di seluruh negara.

Daripada jumlah itu 181 kes penularan tempatan, melibatkan 90 warganegara dan 91 bukan warganegara, dan 1 kes import.

Berkenaan kes di Sabah, peningkatan mendedak itu diumumkan ketika negeri itu bersiap sedia untuk hari penamaan calon pilihan raya negeri esok.

Hisham melaporkan semua 167 kes itu daripada Kluster Benteng LD, melibatkan 76 warganegara.

“Di mana 70 kes adalah banduan penjara dan 6 kes melibatkan orang awam yang dikesan melalui saringan kontak rapat,” katanya.

Baki 91 kes lagi melibatkan 61 warga Filipina dan 30 warga Indonesia. Lebih 1,000 individu masih menunggu keputusan saringan Covid-19.

Di Kedah pula, 11 kes dikesan daripada Kluster Sungai dan 3 daripada Kluster Telaga. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


22 Loji Rawatan Air Di Sabah Bermasalah, Perlu Diselesaikan Segera – Bung Moktar

KOTA KINABALU, 22 Jan : Sebanyak 22 loji rawatan air di Sabah mengalami masalah dan perlu diatasi segera bagi memastikan penduduk di kawasan berkenaan menerima bekalan air bersih, kata Timbalan Ketua Menteri Sabah Datuk Seri Bung Moktar Radin.

Beliau yang juga Menteri Kerja Raya Sabah berkata Sabah mempunyai 84 loji rawatan air dan 22 loji berkenaan telah dikenal pasti mengalami masalah yang teruk sehingga tidak mampu membekalkan air kepada orang ramai.

“Masalah yang dialami loji berkenaan berlaku sama ada musim kemarau atau hujan. Ketika hujan, air sungai di loji berkenaan sangat keruh dan tidak boleh disalurkan kepada penduduk dan apabila kemarau air sungai pula tidak dapat ditadah.

“Kebanyakan loji ini telah dibina sejak lebih 20 tahun dan akibat daripada pembangunan pesat di kawasan berhampiran menyebabkan sungai tercemar dan ia tidak boleh disalurkan kepada pengguna,” katanya kepada pemberita di sini, hari ini.

Sehubungan itu, Bung Moktar berkata Jabatan Air Negeri Sabah (JANS) perlu melakukan beberapa perkara untuk menangani masalah berkenaan.

“Untuk penyelasaian jangka pendek, JANS akan membina tangki simpanan air di loji berkenaan namun bukan semua 22 loji yang bermasalah itu dapat diselesaikan dengan cara berkenaan. Bagi mengatasi masalah di loji yang lain, JANS akan membina ‘off river storage’ iaitu satu kolam besar untuk simpanan air sungai,” katanya.

Pada masa yang sama, Bung Moktar berkata Sabah mengalami masalah bekalan air yang sudah berlarutan sejak sekian lama dan ia tidak dapat diatasi sekiranya tiada tindakan drastik yang diambil.

“Oleh itu, saya mencadangkan agar Suruhanjaya Air Sabah ditubuhkan dan suruhanjaya inilah yang akan bertanggungjawab menyelasaikan segala permasalahan air yang berlaku di Sabah,” katanya.

Beliau berkata cadangan untuk menubuhkan Suruhanjaya Air Sabah itu akan dibincangkan dalam kabinet negeri. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Mahu Fokus Kepada Pembangunan Negeri

KOTA KINABALU: Ketua Menteri Datuk Seri Panglima Mohd Shafie Apdal mengambil pendekatan untuk memberi fokus kepada usaha pembangunan negeri berbanding mengulas tentang dakwaan wujud perancangan menubuhkan pakatan politik baru di peringkat kerajaan Persekutuan.

Presiden Parti Warisan Sabah (Warisan) ini berkata, beliau percaya keadaan yang berlaku akan memberi kesan namun, di peringkat negeri Sabah, fokus akan diberi kepada pentadbiran dan usaha membangunkan Sabah terlebih dahulu.

“Kita telah diberi mandat dan amanah oleh para pengundi dan rakyat Malaysia di Sabah. Jadi kita kena membantu rakyat dan inilah yang harus menjadi keutamaan kita,” katanya ketika ditanya mengenai pendirian Warisan mengenai spekulasi akan wujud pakatan politik baru yang dikenali sebagai Pakatan Nasional.

Beliau berkata demikian semasa Majlis Pelancaran Program Ukhuwah & Peningkatan Ilmu Muslimah negeri Sabah.

Terdapat ura-ura menyatakan ada rancangan kerjasama UMNO dengan Perdana Menteri yang juga Pengerusi Parti Pribumi Bersatu Malaysia (BERSATU) Tun Dr Mahathir Mohamad untuk membentuk satu pakatan politik baru, yang dikenali sebagai Pakatan Nasional.

Rancangan itu disuarakan Presiden UMNO Datuk Seri Ahmad Zahid Hamidi semasa berucap merasmikan Mesyuarat Jawatankuasa Perhimpunan Muafakat Nasional UMNO pada Rabu.

Pakatan politik baru itu dijangka disertai oleh UMNO,  BERSATU, sebahagian pemimpin PKR, beberapa pemimpin DAP, PAS dan parti komponen Barisan Nasional (BN).

Perubahan kerajaan di peringkat persekutuan juga akan turut melibatkan perubahan di peringkat negeri seperti Kedah, Perak dan beberapa buah negeri lain termasuk Sabah dan Sarawak.


Tindakan Tegas Individu Minum Bir Di Pusat Kuarantin Covid-19

KOTA KINABALU: Pihak berkuasa perlu mengambil tindakan tegas terhadap sekumpulan individu yang meminum bir di sebuah Pusat Kuarantin dan Rawatan Covid-19 Berisiko Rendah (PKRC) di negeri ini yang tular dalam media sosial semalam.

Presiden Kongres Kesatuan Pekerja-Pekerja Dalam Perkhidmatan Awam (Cuepacs) Adnan Mat berkata, tindakan itu tidak menghormati pengorbanan petugas barisan hadapan kerana secara jelas melakukan kesalahan di kawasan digunakan sebagai kemudahan kesihatan merawat pesakit Covid-19.

Beliau berkata, tindakan meminum bir itu juga boleh mengundang ketidakselesaan pesakit lain yang sedang dirawat dan mungkin boleh mencetuskan masalah lain sekiranya keadaan menjadi tidak terkawal.

“Cuepacs mahu tindakan juga diambil kepada pihak terbabit yang membawa, membekal atau melepaskan minuman keras itu kepada pesakit… tindakan individu itu biadab kerana seolah-olah sedang bergembira sedangkan petugas barisan hadapan sibuk mengerah keringat menyelamatkan rakyat.

“Tindakan yang sewajarnya perlu diambil agar tiada lagi pihak lain berani bertindak seolah-olah petugas barisan hadapan kita sedang berseronok atau berhadapan dengan satu perkara yang remeh,” katanya menerusi kenyataan hari ini.

Adnan berkata, sekiranya ada pembabitan pihak pengawal keselamatan atau petugas kesihatan sendiri dalam kejadian itu, tindakan tatatertib wajar dikenakan kerana ia mencemarkan integriti terutamanya membabitkan penjawat awam.

“Perkara ini tidak boleh dipandang remeh dan pihak berkuasa tidak perlu melindungi mereka yang bersalah. Sebagai rakyat yang bertanggungjawab, sewajarnya mereka sentiasa berdisiplin dan mematuhi peraturan apatah lagi ketika sedang mendapatkan rawatan daripada petugas kesihatan,” katanya.

Sementara itu, Pengarah Kesihatan Sabah, Dr Christina Rundi ketika dihubungi berkata, kes itu masih dalam siasatan dan menegaskan meminum arak tidak dibenarkan di semua PKRC.

Video tular berdurasi lebih 10 saat itu memaparkan seorang lelaki di sebuah PKRC sedang berbual dengan individu lain sambil memegang tin bir dan turut kelihatan dua bekas berisi bir. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Temui Mayat Rentung Di Keningau, Polis Buru Lelaki Dipercayai Membunuh Dan Membakar Isteri Kerana Cemburu

KENINGAU, 16 Ogos: Polis sedang giat memburu seorang lelaki berusia 40-an yang disyaki membunuh dan membakar mayat isterinya yang ditemukan rentung di kawasan semak sebuah kebun di Batu 8, Jalan Sook, di sini, Khamis lalu.

Ketua Polis Keningau, DSP Shahrudin Mat Hussin, berkata, mangsa dikenali sebagai Sarah Israkil, 44, berbangsa Suluk Filipina dan bukan seorang remaja tempatan sebagaimana yang ditularkan dalam media sosial.

Katanya, berdasarkan siasatan awal mendapati mangsa bergelut sebelum dibunuh dan dibakar oleh suspek akibat cemburu.

“Mayat mangsa diseret lima meter ke bawah pokok mangga untuk dibakar sehingga sukar dicam untuk tujuan melupuskan bukti,” katanya kepada pemberita di sini, hari ini.

Menurutnya, dapatan Pasukan Forensik Ibu Pejabat Polis Kontnjen (IPK) Sabah ke atas mayat mangsa mendapati terdapat enam kesan tikaman di seluruh anggota badan mangsa.

Shahrudin berkata berdasarkan keterangan saudara terdekat mangsa, motif pembunuhan berpunca daripada cemburu dan suami mangsa sedang diburu untuk membantu siasatan.

Katanya orang ramai yang mengetahui lokasi terkini suspek diminta menghubungi balai polis berdekatan.

Pada kejadian jam 7.20 pagi itu, polis Keningau menerima panggilan daripada orang awam mengenai penemuan mayat dalam keadaan terbakar di kawasan kebun tersebut.


Undang-Undang Cegah Wakil Rakyat Lompat Parti Perlu Digubal – Shafie Apdal

KUALA LUMPUR: Undang-undang yang mencegah budaya lompat parti perlu dirangka bagi mengelak wakil rakyat terus ‘dibeli’ sehingga mengugat kestabilan politik di Sabah.

Ketua Menteri Sabah Mohd Shafie Apdal mencadangkan supaya satu enakmen dapat diwujudkan bagi menghalang mereka daripada keluar dari kerajaan yang memerintah.

Malah Shafie berpendapat usaha untuk terus ‘membeli’ orang ini akan terus berlaku sehingga Pilihan Raya Negeri (PRN) Sabah.

“Sejak tiga bulan lalu saya sudah perhatikan situasi dan pergerakan mereka untuk membeli orang (wakil rakyat).

“Malah, mereka sanggup pergi rumah ke rumah dan menjanjikan wang dan jawatan. Ada juga wakil rakyat yang membuat laporan polis kerana terancam dengan pengintip yang mengekori mereka,” katanya dalam rancangan radio Breakfast Grille BFM, pada Jumaat.

Walaupun negara ketika ini sedang berdepan pelbagai krisis, Mohd Shafie berpendapat keputusan untuk mengadakan PRN adalah yang terbaik.

“Saya rasa adalah lebih baik beri pilihan itu diberi kepada rakyat. Sudah tentu saya tidak suka untuk membubarkan DUN, tetapi saya yakin ini adalah cara yang betul,” katanya. – AWANI


Suami Isteri Warga Emas Antara 7 Ditahan Edar Dadah Di Semporna

SEMPORNA: Tujuh individu termasuk sepasang suami isteri warga emas masing-masing berumur 80 dan 70 tahun ditahan dalam dua serbuan berasingan kerana disyaki terbabit dengan kegiatan pengedaran dadah sekitar daerah ini pada Khamis.

Pasukan keselamatan merampas sejumlah 139.82 gram dadah jenis syabu susulan serbuan ke atas dua rumah tidak bernombor di Kampung Batu, di sini pada jam 4 petang.

Komander Kawasan Keselamatan Khas Pantai Timur Sabah (ESSCOM), Datuk Ahmad Fuad Othman, berkata serbuan pertama ke atas sebuah rumah didiami lima suspek itu menemukan bungkusan syabu pelbagai saiz seberat 82.78 gram yang dianggarkan bernilai RM8,000 serta 50 gulung kecil foil aluminium di ruang lantai rumah berkenaan.

Menurutnya, siasatan awal mendapati tiga suspek lelaki warga asing berumur 16 hingga 30 tahun tidak memiliki sebarang dokumen pengenalan diri yang sah dan positif dadah jenis Methamphetamine

“Selain itu, anggota keselamatan turut merampas dua unit telefon bimbit selain wang tunai berjumlah RM3,806 disyaki hasil penjualan syabu serta satu beg tangan kecil yang mengandungi lima bentuk cincin emas dan empat anting-anting,” katanya dalam kenyataan media di sini, hari ini.

Sementara itu, Ahmad Fuad berkata, pasangan suami isteri warga emas pula ditahan berikutan penemuan beg tangan yang mengandungi sejumlah paket lutsinar berisi hablur jernih disyaki syabu seberat 57.04 gram milik pasangan terbabit.

Jelas beliau juga, selain paket syabu yang dianggarkan bernilai RM5,000 itu, turut ditemukan 20 gulung foil aluminium, satu unit penimbang digital, pemetik api, gunting besar, telefon bimbit, dan wang tunai berjumlah RM3,019 dan 300 peso (RM25.21).

“Semua suspek ditahan dan dibawa ke Ibu Pejabat Polis Daerah (IPD) Semporna untuk siasatan lanjut mengikut Seksyen 39B Akta Dadah Berbahaya (ADB) 1952,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi Lelaki Berbalut Tuala Ditemui Di Kebun Sawit

SEMPORNA: Seorang bayi lelaki berbalur dengan tuala ditemui ditinggalkan di sebuah kebun sawit di Kampung Lahat Lahat, Jalan Tanjung Kapor, di sini, hari ini.

Bayi cukup sifat yang masih hidup itu ditemui berbalut tuala dan diletakkan di celah pelepah sawit di kebun sawit berkenaan.

Ketua Polis Daerah Semporna, Superintendan Mohd Farhan Lee Abdullah berkata, bayi yang dipercayai baru dilahirkan dalam tempoh kurang 24 jam ditemui penduduk kampung berkenaan kira-kira jam 11 pagi.

Katanya, sebaik bayi itu ditemui, lelaki terbabit terus menghubungi Bilik Gerakan Ibu Pejabat Polis Daerah (IPD) Semporna untuk memaklumkan penemuan berkenaan.

“Sejurus menerima maklumat itu, sepasukan pegawai dan anggota polis daripada Bahagian Siasatan Jenayah IPD Semporna bergegas ke lokasi kejadian bagi menjalankan siasatan.

“Sebaik tiba di lokasi penemuan, bayi lelaki yang masih bertali pusat itu terus dibawa ke Hospital Semporna bagi tujuan rawatan sebelum diserahkan kepada Jabatan Kebajikan Masyarakat untuk tindakan lanjut,” katanya dalam kenyataan media, sebentar tadi.

Mohd Farhan berkata, bayi seberat 2.85 kilogram itu disahkan dalam keadaan sihat dan kini ditempatkan di Wad Kanak-Kanak Hospital Semporna, untuk pemantauan rapi.

“Siasatan lanjut sedang dijalankan dan usaha mengesan kedua ibu bapa mangsa sedang giat dijalankan.

“Kes disiasat mengikut Seksyen 317 Kanun Keseksaan kerana kesalahan membuang bayi,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah mahu hasil pelancongan sama rata

BERLIN: Sabah berhasrat mendapatkan pembahagian hasil pelancongan secara sama rata dengan menembusi pasaran pelancongan Eropah yang belum diterokai.

Timbalan Ketua Menteri Datuk Christina Liew berkata, seiring dengan hasrat itu, pihaknya menyertai Pelancongan Antarabangsa Berlin (ITB) di Jerman bagi mempromosikan Sabah sebagai destinasi pelancongan antarabangsa.

Menurutnya, promosi yang dijalankan melibatkan sesi jaringan perniagaan bersama pemain, pengendali dan ejen pelancongan dari Jerman serta negara lain.

Katanya, ITB adalah program mengenai pelancongan antarabangsa dan industri pelancongan global.

“Tahun ini, Malaysia menjadi negara rakan kongsi rasmi ITB iaitu peneraju pameran perdagangan terkemuka di dunia,” katanya ketika menghadiri upacara pembukaan rasmi ITB 2019 di City Cube di sini pada Selasa.

Beliau yang juga Menteri Pelancongan, Kebudayaan dan Alam Sekitar mengetuai delegasi seramai 13 anggota termasuk dari Lembaga Pelancongan Sabah (STB) dan enam penari kebudayaan dari Lembaga Kebudayaan Negeri Sabah (LKNS).

Christina berkata, pameran perdagangan selama empat hari itu melibatkan pameran dari rantau Asia Pasifik.

Pihaknya turut berharap jumlah kedatangan pelancong dari Jerman ke Sabah akan meningkat tahun ini sekurang-kurangnya 10,000 pelancong atau lebih.

Ketika ditanya kenapa memilih negara Jerman? Beliau menjelaskan, Jerman adalah pendahulu bagi pelancongan dunia yang lebih banyak berbelanja dalam sektor pelancongan asing berbanding negara lain.

Pada masa sama katanya, Jerman juga pintu masuk ke negara Eropah yang lain.

Bagi memasuki pasaran pelancongan Jerman dan negara Eropah lain, Christina mempertaruhkan keindahan alam semula jadi Sabah, hidupan liar yang unik, kekayaan budaya etnik, serta keenakan makanan laut segar yang terdapat di negeri ini.

Sehubungan itu, beliau mengalu-alukan pelancong Jerman dan Eropah untuk datang dan melihat sendiri keindahan negeri Sabah.

Selain itu, katanya, para pelancong juga boleh menyaksikan pemuliharaan hidupan liar dan pelancongan alam semula jadi, eksplorasi kawasan baharu untuk melihat hidupan liar seperti gajah pygmy Borneo dan orang utan.

Sempena ITB, Menteri Pelancongan, Seni dan Budaya Datuk Mohammadin Ketapi merasmikan pembukaan gerai pameran Malaysia Pavilion pada Rabu. – Utusan Borneo


ADUN Kukusan Umum Keluar Warisan

KOTA KINABALU: Ahli Dewan Undangan Negeri (ADUN) Kukusan, Rina Jainal hari ini mengumumkan keluar daripada Warisan bagi menyertai Parti Harapan Rakyat Sabah (PHRS).

Dalam satu sidang media hari ini beliau mengumumkan keputusan meletak semua jawatan dalam parti berkuat kuasa serta-merta.

“Dengan berat hati, saya mengumumkan keluar daripada parti Warisan berkuat kuasa hari ini selepas lebih lima tahun berjuang di dalamnya bermula daripada akar umbi sehingga ke peringkat DUN.

“Saya juga mengumumkan peletakan semua jawatan dalam parti termasuk sebagai Naib Ketua Wirawati Sabah dan Ketua Wirawati Kalabakan berkuat kuasa serta merta,” katanya dalam sidang media hari ini.

Beliau turut mengumumkan untuk menyertai PHRS berkuat kuasa hari ini bagi bersama-sama kepimpinan PHRS di bawah pimpinan Presiden, Tan Sri Liew Yun Fah untuk meneruskan perkhidmatan kepada rakyat.

Pada 18 Oktober tahun lalu, Rina menafikan keluar daripada Warisan setelah khabar angin menyatakan nama beliau antara yang disebut-sebut keluar daripada Warisan pada masa itu.

Sebelum ini, lima wakil rakyat Warisan telah bertindak keluar parti iaitu Hassan A. Gani Pg Amir (Sebatik) Datuk Dr. Yusof Yaacob (Sindumin), Ahli Parlimen Lahad Datu merangkap ADUN Segama, Datuk Mohamaddin Ketapi, Datuk Peter Anthony (Melalap) dan Datuk Nuil Juatim (Limbahau). – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gerai Tepi Jalan Seluruh Sabah Akan Dinaik Taraf

KOTA KINABALU: Gerai-gerai tepi jalan di seluruh negeri Sabah akan dinaik taraf dalam usaha meningkatkan imej persekitaran pelancongan yang lebih baik di negeri ini.

Timbalan Ketua Menteri Datuk Jaujan Sambakong berkata, dalam usaha itu, beliau akan bekerjasama dengan Kementerian Pembangunan Infrastruktur bagi membolehkan gerai-gerai tepi jalan di naik taraf.

Beliau, yang juga Menteri Kerajaan Tempatan dan Perumahan berkata, langkah itu diambil bagi menyahut saranan Ketua Menteri yang mahu gerai-gerai tepi jalan dinaik taraf untuk keselesaan peniaga dan pengunjung.

“Jika dilihat di sepanjang jalan di Sabah dari Kota Kinabalu-Kimanis-Sipitang hingga ke Kudat-Sandakan memang banyak gerai-gerai tepi jalan milik peniaga tempatan yang perlu dinaik taraf.

“Penaiktarafan ini perlu supaya kita dapat meningkatkan imej persekitaran di Sabah agar lebih baik dari sekarang.

“Apabila ia dinaik taraf, bukan hanya pelancong yang datang malah, pengguna jalan raya juga dapat menikmati kemudahan lebih baik seperti di Semenanjung Malaysia yang mempunyai kawasan rehat & rawat (R&R),” katanya ketika diminta mengulas mengenai usaha meningkatkan kemudahan gerai-gerai tepi jalan di Sabah.

Beliau berkata demikian ketika ditemui semasa Majlis Makan Malam Kumpulan Yayasan Sabah, di Pusat Konvensyen Antarabangsa Sabah (SICC), di sini semalam.

Katanya, usaha menaik taraf itu akan dibangunkan secepat mungkin.

Jaujan berkata, kerjasama bersama Kementerian Pembangunan Infrastruktur itu perlu kerana kawasan jalan raya berada di bawah bidang kuasa kementerian tersebut.

Katanya, hanya lesen perniagaan sahaja berada di bawah bidang kuasa kementeriannya. – BorneoToday


836 Mangsa Banjir Di Sabah Setakat Malam Ini

KOTA KINABALU: Seramai 836 mangsa daripada 237 keluarga kini ditempatkan di Pusat Penempatan Sementara (PPS), setakat jam 8 malam ini, berikutan banjir yang melanda beberapa daerah di negeri ini.

Jurucakap Angkatan Pertahanan Awam (APM) Sabah berkata, sebanyak sembilan daerah membabitkan 226 buah kampung terjejas teruk akibat banjir susulan hujan berterusan sejak petang Sabtu lalu.

Katanya, daerah yang terlibat ialah di Beaufort, Paitan, Kota Kinabalu, Putatan, Penampang, Kota Belud, Tuaran, Papar dan Tenom.

”Jumlah mangsa paling ramai dipindahkan ialah di Kota Belud iaitu seramai 264 orang diikuti Tuaran dengan 106 mangsa, Kota Kinabalu (101), Beaufort (87), Tenom (75), Penampang (68), Paitan (69), Putatan (47), dan Papar (19).

”Sebanyak 16 PPS kini masih dibuka untuk menempatkan mangsa iaitu empat di Kota Belud, masing-masing dua di Paitan, Kota Kinabalu, Tuaran dan Tenom serta masing-masing satu di Beaufort, Putatan, Penampang, dan Papar,” katanya ketika dihubungi.

Sementara itu, Menteri Kerajaan Tempatan dan Perumahan, Masidi Manjun berkata, kerajaan negeri menerusi jawatankuasa pengurusan bencana telah membuat persiapan sewajarnya bagi menghadapi bencana banjir di kala negeri itu berdepan ancaman penularan Covid-19.

Katanya, antara langkah dibuat termasuk menyediakan prosedur operasi standard (SOP) khas pengurusan mangsa banjir di PPS mengikut garis panduan yang ditetapkan Kementerian Kesihatan (KKM).

”Ini termasuklah memastikan PPS menempatkan jumlah mangsa yangbersesuaian dengan penjarakan fizikal, menjalankan saringan asas, menyediakan buku pendaftaran, imbasan MySejahtera, pengasingan mangsa serta rawatan lanjut bagi mangsa yang bergejala oleh KKM. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


200 Bot Pelancongan Semporna Bantu Promosi VM2020

SEMPORNA, 8 Dis: Kira-kira 200 bot pelancongan di Semporna terpilih bagi membantu mempromosikan kempen Visit Malaysia 2020 (VM2020) kepada pelancong domestik serta antarabangsa.

Menteri Pelancongan, Seni dan Budaya, Datuk Mohamaddin Ketapi berkata pengangkutan seumpama itu julung kali diangkat sebagai antara medium mempromosi pelancongan negara.

“Bot merupakan salah satu pengangkutan penting di bahagian pantai timur Sabah termasuk Semporna, dan daerah ini menerima kemasukan 900,000 pelancong sejak awal tahun ini.

“Sebanyak 200 bot akan terlibat dengan penyerahan bendera VM2020 dan harapan saya dengan usahasama berkenaan, dapat mengangkat Sabah menjadi lokasi pelancongan unggul di peringkat antarabangsa,” katanya.

Beliau berkata demikian dalam teks ucapan dibacakan Setiausaha Politiknya, Abd Kusen Hussin, yang menyempurnakan acara penyerahan bendera kepada bot pelancong sempena kempen VM2020 di sini, hari ini.

Sementara itu, Ketua Pengarah Tourism Malaysia, Datuk Musa Yusof berkata di Semporna terdapat lebih 600 bot yang boleh digunakan sebagai medium pengangkutan mempromosi pelancongan negara.

Namun katanya, daripada jumlah itu, terdapat bot pelancongan yang masih perlu didaftarkan dan diberi lesen.

“Kita tidak boleh bagi logo sahaja, tetapi perlu disahkan sebabkan kita cadangkan ada buat training misalnya, baru ni kita buat kepada persatuan penyelam.

“Kita bagi persatuan ini certification dan mereka ini membantu dari segi pelancongan bagi mengenalpasti produk audit termasuk mengenalpasti tempat baharu yang boleh dibangunkan, selain menjadi mata dan telinga kepada agensi ada,” katanya lagi.


Polis KK Tangkap 42 Individu Salah Guna Dadah

KOTA KINABALU: Seramai 42 suspek berjaya ditangkap mengikut Akta Dadah Berbahaya (ADB) 1952 sepanjang tempoh antara 1-7 Februari di sekitar daerah ini.

Daripada jumlah terbabit, seramai 36 suspek terlibat adalah warga tempatan manakala baki yang lain pula warga asing dan berumur dalam lingkungan umur 17 – 43 tahun.

Ketua Polis Daerah Kota Kinabalu Asisten Komisioner Habibi Majinji berkata, mengikut statistik minggu kajian terbabit, terdapat dua suspek yang ditangkap melalui Seksyen 39A (1) ADB 1952.

“Mereka disyaki terlibat dalam kes pengedaran dadah,” katanya, menerusi kenyataan medianya di sini, semalam, serta mengesahkan lebih 25 gram syabu turut dirampas.

Habibi berkata 15 suspek yang lain dipercayai memiliki dadah (Seksyen 12 (2) ADB 1952) dan 25 lagi positif ujian saringan awal air kencing (Seksyen 15 (1) akta sama).

Menurutnya, seramai 36 suspek terlibat adalah warga tempatan manakala baki yang lain pula warga asing serta berumur dalam lingkungan umur 17 sehingga 43 tahun.

Menyentuh mengenai kejayaan Ops Ice Breaker yang dijalankan pada 4 – 6 Februari pula, beliau berkata sebanyak tiga serbuan dijalankan di Api-Api, Kg Lobou dan Kg Sembulan.

“13 suspek ditahan dalam operasi ini melibatkan Seksyen 39A (1) ADB 1952 (seorang suspek), Seksyen 12 (2) akta sama (lapan) dan Seksyen 15 (1) (A) akta serupa (empat).

“Usaha membanteras pengedaran dan penagihan dadah di sekitar Kota Kinabalu sentiasa diperhebat dari masa ke semasa demi kesejahteraan dan ketenteraman awam,” katanya.


KDN akan siasat rakyat ada dua kewarganegaraan

PUTRAJAYA: Kementerian Dalam Negeri (KDN) akan menyiasat jika ada laporan mengenai rakyat yang mempunyai dua kewarganegaraan, iaitu kewarganegaraan Malaysia dan Thailand.

Ia susulan laporan khas BH hari ini mengenai ribuan rakyat Thailand yang dipercayai mempunyai dua warga negara itu sejak 1980-an hingga kini, yang membolehkan mereka keluar masuk ke negara ini tanpa sekatan.

Menteri Dalam Negeri, Tan Sri Muhyiddin Yassin, berkata siasatan mengenai perkara itu tidak boleh dibuat berdasarkan dakwaan dan memerlukan bukti kukuh untuk Jabatan Pendaftaran Negara (JPN) membuat siasatan.

Katanya, dasar kerajaan Malaysia adalah tidak mengiktiraf pemilikan lebih daripada satu kewarganegaraan, sekali gus beliau menafikan pemilikan kewarganegaraan Malaysia oleh warga Thailand boleh diperoleh dengan mudah pada 1980-an.

“Seseorang warga negara Malaysia boleh diambil tindakan pelucutan kewarganegaraan Malaysia sebagaimana yang diperuntukkan di bawah Perlembagaan Persekutuan, bagi keadaan seperti memperoleh kewarganegaraan mana-mana negara asing sama ada melalui pendaftaran, penaturalisasian atau perbuatan sukarela dan formal yang lain (selain perkahwinan).

“Tindakan pelucutan bagi kesalahan ini boleh diambil di bawah Perkara 24(1) Perlembagaan atau menuntut dan menggunakan suatu hak/keistimewaan yang diberikan secara khusus kepada seseorang warga negara negara asing, seperti menggunakan hak undi bagi pemilihan politik di negara asing berkenaan, memohon pasport/dokumen perjalanan negara asing, atau menggunakan pasport/dokumen perjalanan negara asing.

“Tindakan pelucutan bagi kesalahan ini boleh diambil di bawah Perkara 24(2) perlembagaan,” katanya pada sidang media selepas menyampaikan Anugerah Perkhidmatan Cemerlang (APC) 2018 di sini, hari ini. – Berita Harian


5 Kluster Pendidikan Direkodkan Di Sabah Dalam Tempoh Seminggu

KOTA KINABALU: Satu lagi kluster Covid-19 berkaitan jangkitan dalam institusi pendidikan dilaporkan di Sabah hari ini, iaitu yang kelima dilaporkan dalam tempoh seminggu sejak Ahad lalu.

Kluster Jalan Bypass Kologon itu dilapor membabitkan pelajar asrama Sekolah Menengah Kebangsaan (SMK) Kundasang, Ranau.

Jurucakap perkembangan harian Covid-19 Sabah, Datuk Masidi Manjun berkata, kluster itu tercetus selepas seorang pelajar asrama perempuan disahkan positif Covid-19, sebelum enam lagi rakan sebilik turut dikesan positif.

“Indeks kes ialah seorang pelajar asrama perempuan SMK Kundasang yang berumur 16 tahun. Dia mula bergejala pada 17 Januari lalu kemudian melakukan ujian kendiri dan disahkan positif melalui saringan PCR.

“Saringan ke atas kontak rapat yang membabitkan 70 orang dilakukan oleh Jabatan Kesihatan Negeri Sabah (JKNS) dan setakat ini enam lagi pelajar rakan sebilik kes indeks didapati positif menjadikan tujuh kes keseluruhan setakat ini.

“Kesemua pesakit bagaimanapun berada dalam kategori satu dan dua. Mereka sudah diasingkan dan diberi rawatan yang sesuai,” katanya dalam kenyataan, hari ini.

Setakat ini, kluster berkenaan mencatat tujuh kes positif Covid-19 termasuk kes indeks dengan lima daripadanya dilaporkan pada hari ini.

Kluster berkenaan adalah yang kelima berkaitan jangkitan dalam institusi pendidikan yang dilaporkan di seluruh negeri sejak Ahad lalu.

Kelmarin, Kluster Pandan-Pandan membabitkan kakitangan dan pelajar sebuah madrasah dilaporkan di Putatan, manakala sebelum itu jangkitan membabitkan pelajar asrama dilaporkan dalam Kluster Jalan Pertukangan, Sandakan (Rabu); Kluster Puri, Ranau (Selasa) dan Kluster Jalan Kepayan Lama, Tambunan (Ahad).

Sementara itu, Masidi yang juga Menteri Kerajaan Tempatan dan Perumahan negeri, berkata jumlah kes baharu Covid-19 di Sabah kembali meningkat kepada 218 kes hari ini, berbanding 176 kes semalam.

Katanya, sembilan daerah mencatat kes dua angka hari ini dengan daerah Tuaran mendahului jangkitan tertinggi sebanyak (37 kes), diikuti Kota Kinabalu (34 kes), Sandakan (21 kes), Penampang (19 kes) dan Putatan (17 kes). – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Karim Bujang Janji Berjuang Habis-Habisan, Kukuh Perpaduan

MEMBAKUT: Calon Parti Warisan Sabah (Warisan) dalam Pilihan Raya Kecil (PRK) Parlimen Kimanis, Datuk Karim Bujang akan menjadikan nasihat Presiden Warisan, Datuk Seri Mohd. Shafie Apdal mengenai perpaduan parti sebagai pedoman untuk beliau berkempen.

Karim berkata, beliau akan memastikan pejuang lama dan baru di dalam parti terlibat membentuk kerjasama memastikan Warisan mampu memenangi kerusi itu melalui sokongan rakyat pada 18 Januari depan.

“Saya rasa sama ada penyokong asal, penyokong awal atau penyokong baru, kalau diamati ucapan presiden dia tidak membezakan perjuangan awal perjuangan terbaru yang penting kita memperlihatkan satu gerak kerja yang baik di mana perpaduan amat penting untuk meraih sokongan.

“Jadi perkara inilah yang saya lebih berminat daripada menimbulkan isu-isu yang mungkin tidak menguntungkan kepada kami di Warisan, saya mohon juga kepada penyokong Warisan yang mungkin tidak diberi perhatian untuk kembali dan menerima bahawa inilah peluang keemasan untuk mereka memperlihatkan sokongan,” katanya dalam sidang akhbar selepas diumumkan sebagai calon di PRK Kimanis.

Karim sebelum ini merupakan Ahli Dewan Undangan Negeri (ADUN) Bongawan sejak tahun 1990 sehingga 2013 sebelum bertanding di Parlimen Kimanis dalam Pilihan Raya Umum Ke-14.

Sementara itu, Karim melahirkan rasa kesyukuran dan mengucapkan terima kasih kepada Mohd. Shafie yang memberi kepercayaan kepadanya untuk menjadi calon di dalam PRK Kimanis.

Katanya, beliau telah bekerja keras sebelum ini membawa petisyen ke mahkamah demi keadilan, justeru kepercayaan itu adalah satu penghargaan kepadanya.

Sehubungan itu, beliau berjanji akan berjuang habis-habisan untuk memastikan kemenangan kepada Warisan dan tidak mahu mengecewakan pimpinan serta ahli Warisan.

Karim berkata, sebagai pemimpin berpengalaman, beliau tahu masih banyak yang perlu dilakukan di Kimanis, justeru beliau berjanji jika rakyat memberikan sokongan, perjuangan untuk membangunkan Kimanis akan diteruskan.

“Kita mempunyai waktu dekat tiga tahun sebelum pilihan raya umum akan datang jadi saya yakin dalam masa tiga tahun itu banyak program, banyak idea yang boleh kita laksanakan untuk membantu penduduk di kawasan Parlimen Kimanis.

“Masalah rakyat, di Dewan Undangan Negeri (DUN) Bongawan dan Membakut kadang-kadang lebih besar berbanding kawasan lain, kita masih ramai penduduk di luar bandar kemudahan infrastruktur, jalan raya, talian elektrik dan juga perhubungan sekolah semua ini masih memerlukan perhatian yang serius,” katanya.


COVID-19: JKNS Siasat Kes Positif Kakitangan Hospital Keningau

KOTA KINABALU: Jabatan Kesihatan Negeri Sabah (JKNS) sedang menyiasat kes positif Covid-19 melibatkan kakitangan di Hospital Keningau, kata Pengarahnya, Datuk Dr Christina Rundi.

Mengulas mesej tular berhubung perkara itu di aplikasi WhatsApp, Dr Christina berkata, punca jangkitan bagi kes terlibat masih dalam siasatan.

“Bagaimanapun siasatan awal mendapati jangkitan mungkin daripada kakitangan lain yang dijangkiti semasa menghadiri mesyuarat di luar daerah sebelum Perintah Kawalan Pergerakan (PKP) berkuat kuasa,” katanya dalam satu kenyataan di sini hari ini.

Justeru, Dr Christina berkata, orang awam diminta untuk tidak membuat sebarang spekulasi yang boleh menimbulkan diskriminasi terhadap pesakit Covid-19 dan keluarga sehingga menyebabkan suasana panik dalam kalangan masyarakat di daerah terlibat.

Mengulas perkembangan Covid-19 di Sabah, Dr Christina berkata, terdapat dua kes baharu dilaporkan semalam, masing-masing di Papar dan Keningau menjadikan jumlah keseluruhan kes wabak itu bagi negeri ini ialah sebanyak 240 kes.

JKNS telah menjalankan saringan pemeriksaan ke atas 182,300 orang setakat semalam dengan sebanyak 10,054 sampel yang telah diambil. BERNAMA


Wilfred Madius Tangau Nafi Lompat Parti

KOTA KINABALU: Ahli Parlimen Tuaran, Datuk Seri Wilfred Madius Tangau menafikan dakwaan kononnya beliau adalah seorang daripada wakil rakyat di Sabah yang akan melompat parti menyertai Perikatan Nasional (PN).

Beliau yang juga Presiden Pertubuhan Kinabalu Progresif Bersatu (UPKO), mendakwa berita palsu itu sengaja dibuat oleh pihak tertentu untuk mewujudkan ketidakstabilan dalam kalangan pemimpin parti pembangkang.

“Saya sudah dimaklumkan oleh rakan-rakan pimpinan UPKO bahawa ada satu portal yang mengaitkan nama saya…kononya saya seorang daripada Ahli Parlimen pembangkang yang akan melompat dan memberi sokongan kepada kerajaan PN.

“Ini adalah usaha terdesak oleh pihak yang tidak bertanggungjawab. Saya sekeras-kerasnya menafikan dakwaan berkenaan….Saya mahu pihak yang berkenaan berhenti menyebarkan fitnah ini.

“Saya tidak akan teragak-agak untuk mengambil tindakan undang-undang jika ia tidak dihentikan,” katanya dalam sebuah video yang dimuat naik di laman Facebook beliau.

Pada pilihan Raya Umum Ke-14, Madius adalah satu-satunya wakil UPKO memenangi kerusi Parlimen atas tiket Barisan Nasional (BN), namun beliau kemudiannya bertindak membawa UPKO keluar daripada BN untuk menyokong dan bersama-sama dengan Parti Warisan Sabah (WARISAN) membentuk kerajaan baharu Sabah ketika itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sebanyak 2,393 Premis Dibawah JHEAINS Dinyah Kuman Seluruh Sabah

KOTA KINABALU: Sebanyak 2,393 premis dibawah pengurusan Jabatan Hal Ehwal Agama Islam Negeri Sabah (Jheains) termasuk masjid dan sekolah telah dinyah kuman sejak penularan wabak Covid-19 berlaku di Sabah.

Proses nyah kuman itu dilakukan bagi memastikan rantaian wabak Covid-19 di negeri ini dapat diputuskan.

Pengarah Jheains, Datuk Saifulzaman Sangul berkata, aktiviti nyah kuman itu melibatkan pembersihan masjid (1,037), surau (1,028), markas tabligh (4), madrasah (72), sekolah menengah agama negeri (6), sekolah agama negeri (103), tadika (11), institut tahfiz al-Quran negeri Sabah (1) dan sekolah agama rakyat (131).

Beliau bekata, kerja-kerja nyah kuman di semua premis di bawah pengurusan dan pemantauan Jheains itu dilakukan dalam tempoh sebulan dengan kerjasama Jabatan Kesihatan Negeri Sabah (JKNS).

Katanya, proses penyah kuman ini akan dilakukan dari masa ke semasa mengikut keperluan.

Beliau berkata demikian ketika sidang media, di Pejabat Jheains, di sini hari ini.

Mengulas mengenai operasi tangkapan sepanjang Ramadan bagi individu yang tidak berpuasa, setakat ini tiada tangkapan dilakukan berikutan pelaksanaan Perintah Kawalan Pergerakan (PKP).

Katanya, pada tahun lalu, sebanyak 33 kes tangkapan individu tidak puasa dilakukan di Sabah.

Menurutnya, tahun ini, hanya operasi pemantauan aktiviti di masjid dan surau di setiap daerah sahaja yang dilakukan sepanjang PKP bagi memastikan tiada aktiviti solat berjemaah dan tawarih dilakukan di masjid dan juga surau.

“Pemantauan yang dilaksanakan ini diketuai oleh pegawai tadbir agama daerah dengan kerjasama Polis Diraja Malaysia (PDRM) dan Jabatan Pertahanan Awam Malaysia (JPAM).

“Di seluruh Sabah terdapat 31 buah pejabat Jheains di daerah dandan daerah kecil yang melaksana operasi pemantauan aktiviti solat berjemaah di masjid dan surau,” ujarnya.

Katanya, beliau amat menghargai kerjasama penduduk di negeri ini yang tidak melanggar arahan PKP dengan tidak melakukan solat secara berjemaah. – BorneoToday


Polis Tembak Mati 3 Pengedar Dadah Rampas Syabu Dan Senjata Api

KOTA KINABALU: Tiga lelaki pendatang asing tanpa izin (PATI) yang disyaki pengedar dadah dan pembuat senjata api ditembak mati dalam dua kejadian berasingan di Kampung Sinar Jaya, Kinabatangan awal pagi semalam.

Timbalan Pesuruhjaya Polis Sabah, Datuk Zaini Jass berkata, dalam kejadian pertama, polis melancarkan Op Laras di dua lokasi di kampung itu pada pukul 2.30 pagi selepas menerima maklumat mengenai aktiviti suspek.

Katanya, operasi yang disertai 80 anggota polis itu menumpukan dua lokasi di kampung berkenaan secara serentak dan serbuan pertama dilakukan di sebuah rumah yang dihuni tujuh sekeluarga yang tidak memiliki sebarang dokumen pengenalan diri sah.

“Semasa melakukan pemeriksaan lanjut di rumah berkenaan, kedengaran bunyi sebuah motosikal datang menuju ke rumah tersebut,  bagaimanapun setelah tiba di rumah dan menyedari kehadiran polis, suspek bertindak melarikan diri sebelum dikejar di kawasan semak berhampiran rumah itu.

“Semasa dikejar, tiba-tiba suspek telah melepaskan satu das tembakan menyebabkan polis terpaksa membalas tembakan untuk tujuan mempertahankan diri dan menyebabkan suspek meninggal dunia di lokasi kejadian,” katanya dalam sidang akhbar di sini hari ini.

Zaini berkata, hasil pemeriksaan di badan suspek menemukan satu laras senapang buatan sendiri warna hitam yang mengandungi satu kelonsong  dan enam butir peluru hidup serta 13 paket lutsinar berisi dadah disyaki syabu.

“Pemeriksaan terhadap rumah berkenaan juga menjumpai dua laras senapang angin, satu bilah parang dan empat butir peluru, satu paket dadah seberat 1.35 gram, satu alat penimbang elektronik serta 13 buah telefon bimbit,” katanya seperti dilaporkan Bernama.

Katanya, pada masa yang sama, pasukan operasi kedua turut melakukan serbuan di sebuah rumah yang terletak tidak jauh dari rumah pertama.

“Semasa serbuan berkenaan suspek yang berada dalam rumah telah melepaskan beberapa das tembakan apabila menyedari kehadiran polis yang kemudiannya melepaskan tembakan dalam sehingga membunuh dua suspek.

“Pemeriksaan lanjut terhadap kedua-dua suspek telah menjumpai dua pucuk senjata api jenis ‘Revolver Smith and Wesson 38’ dan satu pucuk pistol buatan sendiri.

“Antara yang turut dirampas bersama kedua-dua suspek berkenaan adalah wang tunai RM2,376, wang tunai mata wang Filipina 700 peso, sembilan bungkus plastik lut sinar disyaki dadah jenis syabu dianggarkan seberat 800 gram,” katanya.

Zaini berkata, antara lain yang turut di rampas ialah dua laras senapang angin buatan sendiri, beberapa komponen senjata api, tujuh butir peluruh senapang patah dan dua butir peluru pistol.

Beliau berkata, siasatan mendapati tiga suspek yang maut itu berusia antara 30 dan 50 tahun itu dipercayai terlibat dalam aktiviti pengedaran dadah dan pembuatan senjata api.


Polis Tahan 6 Lelaki Terlibat Kes Gaduh Di Terminal Bas Tawau, 3 Lagi Diburu

TAWAU; 16 JUN 2019 (Ahad) – Polis berjaya menahan enam lelaki dan memburu tiga lagi saspek remaja yang dipercayai terlibat dalam kes pergaduhan di Terminal Bas Jalan Stephen Tan, Bandar Tawau, petang tadi.

Kesemua saspek itu ditahan susulan laporan polis dibuat pengadu pukul 6.40 pagi tadi selepas sebuah video yang merakamkan aksi pergaduhan menggunakan kayu tular di media sosial, semalam.

Ketua Polis Daerah Tawau, ACP Peter AK Umbuas dalam kenyataan berkata, siasatan awal mendapati kejadian berpunca dari tindakan pengadu yang dalam keadaan mabuk telah memutuskan rantai silver milik salah seorang saspek di tandas stesen bas terbabit pada pukul 4 petang, kelmarin.

Saspek kemudian mengadu kepada abang kandungnya sebelum lelaki berkenaan membalas pukulan pengadu mengunakan sebatang kayu yang diambil di tempat kejadian apabila pengadu bertindak menumbuk abang saspek.

Empat rakan pengadu yang turut berada di tempat kejadian kemudian cuba membantu pengadu meredakan keadaan, bagaimanapun berlaku pergaduhan beramai-ramai di antara rakan pengadu dengan suspek yang lain.

ACP Peter berkata, pengadu telah menerima rawatan di Hospital Tawau dan mengalami kecederaan luka berukuran 1 sentimeter di bahagian telinga kiri.

Katanya, pihaknya kini sedang giat memburu tiga lagi suspek bagi siasatan dibawah Seksyen 148 Kanun Keseksaan.

Semalam, tular di media sosial video berdurasi dua minit 12 saat itu berkenaan dua kumpulan lelaki bergaduh dengan saling bertumbuk antara satu sama lain menggunakan objek seperti kayu sebelum satu kumpulan terbabit beredar.


660 Kes Positif Covid-19, Dua Kematian Di Sabah

KOTA KINABALU: Kes positif baharu Covid-19 di Sabah kembali meningkat kepada 660 kes dan dua lagi kematian di negeri ini.

Ketua Pengarah Kesihatan, Tan Sri Dr Noor Hisham Abdullah berkata, dua daripada empat kes kematian yang dilaporkan hari ini adalah di Sabah. Kematian di Sabah masing-masing satu kes di Hospital Duchess of Kent, Sandakan dan Hospital Lahad Datu.

Sementara, dua lagi kematian dilaporkan di Hospital Raja Permaisuri Bainun, Perak dan Hospital Enche’ Besar Hajjah Khalsom Kluang, Johor.

Kesemua kematian lagi melibatkan pesakit berusia antara 29 hingga 62 tahun dan kebanyakannya mempunyai sejarah penyakit kronik.

Dengan itu, kes kematian yang dilaporkan di Malaysia meningkat kepada 326 kes, sementara kes kematian di Sabah menjadi 183 kes.

Secara keseluruhan sebanyak empat kluster baharu dilaporkan hari ini iaitu kluster Kapas BJ, Selangor dengan 76 kes positif, kluster Prestij, Kuala Lumpur (20), kluster Bah Bercham, Perak (5) dan kluster Kiambang, Johor (9).

Hari ini, sebanyak 1,290 kes positif baharu dilaporkan di seluruh negara, 1,285 kes adalah jangkitan tempatan manakala, lima kes import.

Sementara, 15 kes baharu dilaporkan di Wilayah Persekutuan Labuan dan bilangan kumulatif kes Labuan adalah sebanyak 1,214 kes.

Bilangan kes pulih yang dilaporkan hari ini adalah sebanyak 878 kes, dengan bilangan kumulatif kes pulih adalah sebanyak 38,132 kes.

Tambahan kes baharu hari ini menjadikan bilangan kumulatif kes di Malaysia sebanyak 51,680 kes. Sebanyak 13,222 kes aktif dengan 110 kes ditempatkan di Unit Rawatan Rapi (ICU) dan 37 kes memerlukan bantuan alat pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Presiden Parti Sabah Ditahan, Didakwa Terbabit Sindiket Palsu IC

KUALA LUMPUR : Presiden sebuah parti tempatan di Sabah ditahan polis kerana didakwa terbabit dalam sebuah sindiket pemalsuan kad pengenalan.

Menteri Dalam Negeri, Hamzah Zainudin berkata, Mohd Arshad Abdul Mualap yang mengetuai Parti Perpaduan Rakyat Sabah ditahan di sebuah rumah di Subang Jaya pada 22 Jun lalu.

Beliau dalam sidang media di Bukit Aman berkata, lelaki itu didakwa menjadi dalang sindiket terbabit dan rakan subahatnya yang dikenali sebagai Mohamad Amkah Ahmad turut disiasat polis.

Katanya, parti itu didaftarkan pada 2017 dan kedua-dua individu terbabit dihadapkan ke mahkamah di Shah Alam hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Kau Pukul Anak Aku!’ – Bapa Sepak Pembantu Rumah Pukul Bayinya

Seorang pembantu rumah disepak majikan kerana berang selepas mendapati wanita itu memukul anaknya yang baru berusia beberapa bulan.

Dalam kejadian yang berlaku pada waktu tengah hari 3 September lalu di Vietnam, wanita itu terdahulu cuba memberi susu kepada mangsa tetapi ditolak.

Berang dengan suara tangisan mangsa, wanita itu memukul punggung mangsa beberapa kali sebelum mengangkatnya ke tempat lain.

Apabila ibu bapa bayi pulang, si bapa memeriksa video rakaman kamera litar tertutup (CCTV) dan mendapati pembantu rumah itu memukul anaknya.

Panas hati melihat rakaman itu, si bapa terus menyepak kepala wanita itu beberapa kali sebelum dihalang oleh isterinya.

Tidak diketahui apakah nasib pembantu rumah itu.


Amaran Hujan Lebat Peringkat Jingga Di Pantai Barat Sabah

KUALA LUMPUR : Jabatan Meteorologi Malaysia mengeluarkan amaran hujan lebat peringkat jingga (buruk) melibatkan pantai barat di Sabah sehingga Sabtu ini.

Menurut kenyataan yang dikeluarkan pada 8 malam ini, hujan lebat dijangka berterusan di Papar, Putatan, Penampang, Kota Kinabalu, Tuaran dan Kota Belud.

Kenyataan itu menyebut angin yang bertiup dari arah barat dijangka berpotensi membawa hujan lebat dan menyebabkan banjir di kawasan berkedudukan rendah di lokasi terbabit.- BERNAMA


Pembakaran terbuka jejaskan aktiviti penduduk Papar

PAPAR: Peningkatan kes pembakaran terbuka di daerah ini dan daerah berhampiran menjejaskan aktiviti harian penduduk sehingga terpaksa mengehadkan kegiatan luar rumah.

Keadaan itu menyebabkan keadaan persekitaran berjerebu yang mana Kimanis sebelum ini pernah merekodkan bacaan Indeks Pencemaran Udara (IPU) tidak sihat, iaitu melebihi 115.

Penduduk Kampung Sabandil, Aileen Sundang, 58, berkata keadaan jerebu semakin teruk beberapa hari lalu berikutan kebakaran belukar di kawasan bukit belakang Sekolah Kebangsaan (SK) Sabandil.

“Asap jerebu tebal ini membuatkan kesihatan seorang cucu saya yang berumur empat tahun terjejas dan disebabkan itu saya tidak membenarkan cucu keluar rumah kerana bimbang mereka mengalami sesak nafas.

“Cuaca panas berpanjangan juga menyebabkan tanaman sayur-sayuran saya kering, ditambah pula air graviti di rumah tidak kuat alirannya,” katanya.

Penduduk Kampung Lanas di Kimanis, Mohammad Abd Rahman, 33, berkata biasanya jerebu melanda pada sebelah pagi sahaja, namun semalam keadaan semakin buruk hingga mengehadkan pemandangan.

“Disebabkan asap tebal itu, pemandangan saya ketika memandu untuk ke tempat kerja terhad. Saya berharap pihak berkuasa dapat mengambil tindakan tegas terhadap pihak yang melakukan pembakaran terbuka,” katanya.

Sementara itu, Ketua Balai Bomba dan Penyelamat Papar, Roslie Jun, ketika dihubungi berkata, sejak Januari lalu pihaknya menerima 103 kes pembakaran terbuka sekitar Papar dan 83 kes di Kimanis.

“Semua kes itu membabitkan pembakaran lalang dan hutan. Orang ramai dinasihatkan tidak membakar hutan dan lalang sesuka hati kerana cuaca panas mampu menjadikan api merebak dengan pantas.

“Pihak bomba juga sudah mengedarkan risalah mengenai pembakaran terbuka di sekitar Papar termasuk di beberapa kampung,” katanya. – Berita Harian


Jangkitan Penularan COVID-19 Di Hospital Likas Bukan Faktor Dalaman – KP

PUTRAJAYA, 17 April: Siasatan Kementerian Kesihatan Malaysia (KKM) mendapati jangkitan COVID-19 di Hospital Wanita dan Kanak-kanak Likas, Sabah, melibatkan 14 petugas barisan hadapan, mungkin berpunca daripada majlis perkahwinan di Perak.

Ketua Pengarah Kesihatan Datuk Dr Noor Hisham Abdullah berkata kluster itu berpunca daripada jangkitan komuniti yang kemudian merebak di dalam hospital itu.

“Kes pertama dilaporkan pada 27 Mac 2020 dan siasatan mendapati punca jangkitan mungkin berasal daripada komuniti iaitu majlis perkahwinan di Ipoh (Perak) dan kemudian salah seorang mereka balik dan menjangkiti rakan.

“Dalam siasatan, punca jangkitan bukan di wad tetapi di ruang yang sempit seperti di pantri. Ramai pekerja (jururawat dan doktor) berkumpul dan ada kesan jangkitan di sana,” katanya pada sidang media harian COVID-19, di sini, hari ini.

Dr Noor Hisham berkata KKM telah mengambil tindakan pengesanan kes dan mengasingkan mereka yang ada kontak rapat dengan 14 kes positif itu.

Dilaporkan hari ini, Jabatan Kesihatan Sabah telah mengenal pasti dua kluster jangkitan COVID-19 dalam kalangan petugasnya di Hospital Wanita dan Kanak-kanak Likas serta Hospital Keningau di kawasan pedalaman.

Mengenai kluster kilang di Pasir Gudang, Johor Bahru, Dr Noor Hisham berkata jangkitan itu bukan dalam kilang tetapi di luar.

“Kes-kes influenza-like illness (ILI) dan pernafasan akut teruk (SARI) di komuniti ada 114. Jadi ada salah satu kemungkinan jangkitan itu di luar dan di bawa masuk ke kilang itu,” katanya.

Dr Noor Hisham menjelaskan 10 kes jangkitan yang dilaporkan di kilang Pasir Gudang melibatkan jangkitan komuniti yang seterusnya merebak dalam kalangan pekerja kilang.

Mengenai perkembangan individu yang pulang dari luar negara sejak 3 April lepas, Dr Noor Hisham berkata sebanyak 10 kes positif COVID-19 direkodkan dalam kalangan mereka.

Beliau berkata kira-kira 15,000 individu telah ditempatkan di 112 pusat kuarantin merangkumi hotel and institut latihan selepas pulang dari luar negara.


A Rahman Hassan Meninggal Dunia

KUALA LUMPUR: Penyanyi era 1960-an, Datuk A Rahman Hassan, 73, meninggal dunia di Hospital Ampang (HA), dekat sini, jam 12.40 tengah malam tadi, akibat jangkitan kuman pada paru-paru dan lemah jantung.

Anak saudaranya, Azlee Senario, berkata Allahyarham menghembuskan nafas terakhir di sisi isteri dan anak-anak.

“Doktor meminta isteri, anak-anak dan ahli keluarga datang bertemu arwah apabila keadaannya semakin kritikal selepas Maghrib.

“Arwah hanya bergantung pada alat bantuan pernafasan sejak dimasukkan ke Unit Rawatan Rapi (ICU) sejak tiga hari lalu.

“Jenazah akan dibawa ke kediamannya di Taman Sri Ukay, Hulu Klang, selepas urusan bedah siasat selesai,” katanya kepada BH Online.

Allahyarham yang juga vokalis kumpulan Orkes Nirwana yang popular dengan lagu ‘Tak Mengapa’ akan dikebumikan di Tanah Perkuburan Islam Taman Keramat di sini, selepas solat Zuhur, hari ini.

Allahyarham dikejarkan ke hospital selepas pitam di sebuah stesen minyak di Ampang sebelum dihantar ke HA menaiki ambulans, Isnin lalu.

Pada 1 Jun lalu, A Rahman dimasukkan ke Hospital Kuala Lumpur (HKL) akibat masalah jantung. Bagaimanapun, arwah dibenarkan pulang dua hari menjelang Aidilfitri. – Berita Harian


Polis Siasat Insiden Serangan Terhadap Papagomo

KOTA KINABALU: Polis Sabah sedang menjalankan siasatan susulan insiden Exco Pemuda Umno, Wan Muhammad Azri Wan Deris atau lebih dikenali sebagai Papagomo diserang sekumpulan lelaki di Lapangan Terbang Antarabangsa Kota Kinabalu, malam tadi.

Pesuruhjaya Polis Sabah, Datuk Omar Mammah berkata, pihaknya akan memanggil kedua-dua pihak yang terbabit di dalam insiden itu seperti di dalam rakaman video yang ditular di media sosial bagi tujuan siasatan lanjut.

Justeru katanya, saksi-saksi kejadian dan orang ramai yang melihat insiden itu untuk tampil membantu siasatan polis.

“Saksi kejadian dan orang ramai yang melihat kejadian itu untuk tampil membantu siasatan apabila dipanggil untuk berbuat demikian.

“Kes disiasat mengikut Seksyen 147 Kanun Keseksaan kerana merusuh,” katanya menerusi kenyataan medianya, hari ini.

Omar berkata, pihaknya memandang serius kejadian ini dan siasatan akan disegerakan sebelum dirujuk ke Pejabat Peguam Negara untuk arahan selanjutnya.

Selepas kejadian itu, Papagomo membuat laporan polis di Balai Polis Setapak, Kuala Lumpur pada jam 2.30 pagi tadi.

Terdahulu, kira-kira jam 7.30 malam tadi, Papagomo diserang sekumpulan lelaki ketika sedang mendaftar di salah satu kaunter di KKIA.

Kejadian itu menjadi tular di media sosial selepas dimuat naik dalam laman sosial Facebook (FB) dan turut dikongsikan di aplikasi WhatsApp.

Rata-rata komen orang ramai tidak bersetuju dengan tindakan ganas individu berkenaan kerana ia memberikan imej buruk pelancong terhadap negeri Sabah.

Difahamkan, antara turut menyerang Papagomo adalah Pemimpin Pertubuhan bukan kerajaan (NGO) Islam, Datu Akjan Datu Ali Muhammad

Insiden itu dipercayai daripada tindakan Papagomo mengoyak gambar Ketua Menteri Sabah, Datuk Seri Mohd Shafie Apdal ketika mengadakan demonstrasi jalanan dalam kempen Pilihan Raya Kecil (PRK) Kimanis. -SabahNewsToday


Ahli Parlimen DAP Diarah Keluar Dari Dewan, Digantung 5 Hari

KUALA LUMPUR: Lim Lip Eng (Kepong-PH) diarah keluar Dewan Rakyat dan digantung selama 5 hari kerana mempersoalkan keputusan Timbalan Yang di-Pertua Dewan Rakyat, Azalina Othman Said semalam.

YDP Azhar Azizan Harun mengarahkan demikian selepas wakil rakyat DAP itu menyifatkan keputusan terhadap kenyataan Tiong King Sing (GPS-Bintulu) terhadap Ketua Pengarah Kesihatan, Dr Noor Hisham Abdullah, sebagai keputusan “bodoh”.

Beliau juga menuduh Azhar bersekongkol dengan Bintulu untuk menghina barisan depan, menyebabkan Azhar mengarahkan beliau keluar Dewan dan menggantungnya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Solat Jumaat Di Chritchurch Hari Ini, Puluhan Ribu Warga New Zealand Hadir Dan Disiar Secara Langsung

Sekurang-kurangnya 50,000 warga New Zealand datang berkumpul sebagai tanda solidariti kepada mangsa-mangsa serangan pengganas Chritchurch sebentar tadi.

Orang ramai telah hadir sebelum solat Jumaat hari ini tepat seminggu selepas 50 mangsa disahkan terbunuh dalam serangan dua buah masjid di New Zealand.

Sesi bertafakur selama dua minit turut dijalankan di sekitar pusat Hagley di Chritchurch sebelum solat jumaat dilaksanakan.

Keheningan terpancar dari wajah para hadirin yang hadir melalui siaran langsung yang disiarkan menerusi beberapa stesen televisyen dan radio tempatan.

Ardern, perdana menteri New Zealand turut hadir pada majlis yang diadakan kurang daripada 500 meter dari Masjid Al Noor, di mana 42 orang telah ditembak, memetik hadis Rasullulah, Nabi Muhammad SAW kepada orang ramai,

“Apabila mana-mana bahagian badan menderita, seluruh tubuh merasakan kesakitan,” kata Ardern, memakai tudung hitam.

Imam Gamal Fouda, turut meluahkan rasa sedih dan syukur diatas tragedi berdarah yang telah berlaku.

“Hari ini, dari tempat yang sama, saya melihat kasih sayang dan belas kasihan di mata ribuan orang di New Zealand seluruh dunia,” kata Fouda.

“Kita telah menunjukkan bahawa New Zealand tidak dapat dipecahkan, dan dunia dapat melihat cinta dan perpaduan yang terpancar.  Kita bersedih, tetapi kita tidak akan berpecah.”

Rata-rata yang hadir bukan sahaja daripada komuniti tempatan tetapi dari seluruh dunia.

Kasut yang disusun menunjukkan baris yang sangat panjang, membuktikan jumlahnya tidak mampu dikira.

Salah seorang hadirin yang hadir, Imran Khan yang tiba dari Auckland awal tadi memberitahu media, “Saya hadir untuk tunjukkan rasa hormat dan sokongan saya  buat kawan saya yang terkorban, Ashraf Azad dan keluarga.  Azad antara yang terbunuh dalam serangan minggu lalu.”

“Bila saya tengok masjid itu, saya tak dapat nak gambarkan apa yang berlaku kepada mereka,” kata Khan dengan suara menggeletar penuh emosi.

“Tapi, sokongan yang kita dapat sepanjang tragedi ini sangat luar biasa.  Ia menunjukkan bahawa agama bukanlah isunya, tapi cinta dan perpaduan membuatkan kita semua disini.”

“Hari ini adalah hari istimewa untuk hati kami, mereka yang terkorban akan tetap ‘berdiri’ bersama.” tambahnya.

Halaman depan surat khabar New Zealand hari ini

Salam, peace3665:23 AM – Mar 22, 2019166 people are talking about thisTwitter Ads info and privacyView image on Twitter

“A call to prayer. In unity there is strength” – front page of the NZ Herald today:102:33 AM – Mar 22, 2019See Bryce Edwards’s other TweetsTwitter Ads info and privacy

Halaman depan surat khabar Otago dan Dominion hari ini

“A city united” – front page of today’s Otago Daily Times:63:25 AM – Mar 22, 2019See Bryce Edwards’s other TweetsTwitter Ads info and privacyView image on Twitter

“1.32pm. Today we remember” – front page of the Dominion Post today:93:36 AM – Mar 22, 2019See Bryce Edwards’s other TweetsTwitter Ads info and privacy

Keadaan sekitar perhimpunan Solat Jumaat pagi tadi

The call to prayer echoes over Christchurch a week after the twin mosque massacre by a white supremacist. A remarkable sight and a powerful rebuke to the hatred unleashed that day4368:54 AM – Mar 22, 2019230 people are talking about thisTwitter Ads info and privacyView image on Twitter

There is a big media scrum with Sonny Bill Williams in the middle of it. @MsKateLyons19:33 AM – Mar 22, 2019See Calla Wahlquist’s other TweetsTwitter Ads info and privacy

This is Taj Mohammad Kamran. He was shot in the leg at the Al Noor mosque and shoes media the photo of a cousin who was killed. @MsKateLyons89:19 AM – Mar 22, 2019See Calla Wahlquist’s other TweetsTwitter Ads info and privacy

Sumber: Al Jazeera, The Guardian SiakapKeli


Kanak-kanak Tidak Lengkap Dokumen Dibenarkan Masuk Sekolah Kebangsaan Dengan Syarat..

KUALA LUMPUR: Kementerian Pendidikan akan menerima kanak-kanak yang tidak mempunyai dokumen lengkap ke sekolah-sekolah aliran kebangsaan dengan syarat salah seorang ibu atau bapa anak berkenaan ialah warganegara Malaysia.

Menterinya Dr Maszlee Malik berkata ibu bapa kepada kanak-kanak itu perlulah mengemukakan surat pengesahan atau surat perakuan Ketua Kampung bahawa anak itu adalah warganegara.

“Kanak-kanak yang sudah mempunyai surat pengesahan atau surat perakuan ketua kampung akan diberi kebenaran bersekolah.

“Ibu bapa atau penjaga kepada kanak-kanak ini perlu berusaha untuk menguruskan dokumen pengenalan diri yang diperlukan,” katanya ketika menjawab pertanyaan Ahli Parlimen Kalabakan Ma’mun Sulaiman di Dewan Rakyat pada Selasa.

Berhubung dengan inisiatif ‘Kanak-kanak tiada kewarganegaraan boleh mula bersekolah 2019’ yang diumumkan baru-baru ini, Maszlee memberi jaminan bahawa inisiatif itu tidak akan menjejaskan peluang dan kemudahan persekolahan kepada murid-murid tempatan di seluruh negara.

“Kementerian bertanggungjawab menyediakan prasarana pendidikan yang mencukupi bagi menampung keperluan murid-murid sekolah kerajaan.

“Ketika ini, kementerian sedang giat melaksanakan sesi libat urus dan perbincangan dengan pelbagai agensi kerajaan termasuklah Jabatan Pendaftaran Negara, Jabatan Imigresen Malaysia dan Majlis Keselamatan Negara. Ia bertujuan untuk mendapatkan maklum balas dan pandangan agensi berkenaan selaras dengan dasar serta peruntukan agensi masing-masing,” katanya.

Menurutnya, pihak kementerian juga merancang untuk mengadakan sesi libat urus dengan pihak Jabatan Imigresen peringkat negeri serta kerajaan Sabah, Sarawak dan negeri lain bagi mendapatkan maklum balas terhadap inisiatif itu.

Menerusi sesi berkenaan, pihaknya menjangkakan akan memperoleh maklumat sebenar berhubung isu akses pendidikan bagi golongan kanak-kanak tiada kewarganegaraan, di negeri-negeri berkaitan.

Dalam soalan tambahan, Ma’mun juga bertanya berkaitan kes 700 murid tempatan ‘terapung’ disebabkan kementerian itu sebelum ini memberi peluang kepada kanak-kanak tidak lengkap dokumen mendaftar di sekolah kebangsaan.

Maszlee berkata kerajaan Malaysia Baru tidak akan membenarkan kejadian murid tempatan ‘terapung’ berulang lagi.

Katanya, kerajaan akan berusaha sebaik mungkin untuk membenarkan murid-murid tempatan tidak terapung dan berada dalam kelas masing-masing.

“Kementerian ini juga tidak akan mengabaikan dan akan memberikan komitmen sepenuhnya untuk memastikan semua sekolah daif akan segera dibaiki atau dibina,” katanya.

Katanya lagi kerjasama di antara Kementerian Pendidikan dan Kementerian Pelajaran dan Inovasi Sabah sentiasa berterusan.

“Saya juga telah berjumpa dengan menterinya sebanyak lima hingga enam kali sebelum ini…saya jamin kepada Sabah bahawa mereka tidak akan diketepikan dalam isu pelajaran di bawah kepimpinan Kementerian Pendidikan baharu,” katanya.-SabahNewsToday


Tambah peruntukan bina PPRT, baik pulih rumah rakyat miskin di Sabah

TUARAN: Kerajaan Persekutuan akan menambah jumlah peruntukan bagi membina kediaman Program Perumahan Rakyat Termiskin (PPRT) dan membiayai kos membaik pulih rumah golongan miskin di Sabah, tahun depan.

Menteri Pembangunan Luar Bandar, Datuk Seri Rina Mohd Harun, berkata tahun ini, kerajaan menyediakan peruntukan RM57 juta bagi membina 450 rumah PPRT dan membaik pulih 1,740 rumah di negeri ini.

“Namun, sebaik turun padang melihat sendiri keadaan rumah penduduk di beberapa kawasan di sini, saya mendapati masih ramai memerlukan rumah baharu dan saya akan memastikan kerajaan menambah peruntukan pada tahun depan,” katanya.

Beliau berkata demikian ketika ditemui BH selepas mengunjungi rumah PPRT di Kampung Dungang, di sini, sempena lawatan kerjanya ke Sabah, hari ini.

Pembinaan rumah PPRT terbabit bermula Februari lalu dan siap sepenuhnya pada awal bulan ini menerusi kerjasama GIATMARA Sabah serta Pejabat Daerah Tuaran.

Rina turut meninjau kerja pembinaan Jalan Telipok – Kiulu – Rondogung, Ranau, sepanjang kira-kira 80 kilometer yang melalui 26 kampung dan memberi manfaat kepada 18,377 penduduk.

Mengulas lanjut, Rina berkata, mulai tahun ini, pembinaan PPRT dilaksana menggunakan teknologi Sistem Bangunan Berindustri (IBS) bagi mengurangkan kos sehingga 18 peratus berbanding konvensional.

Sementara itu, penerima rumah PPRT, Siti Salmawati Karim, 36, dan suami, Normin Jaapar, 40, bersama lima anak mereka berusia setahun hingga 17 tahun, gembira rumah baharu mereka siap dibina dan diserahkan, hari ini.

Siti Salmawati berkata, rumah uzur yang didiami mereka sejak 27 tahun lalu tiada sambungan bekalan air dan elektrik, selain atap bocor dan kerap dimasuki air setiap kali hujan lebat.

“Pendapatan suami sebagai kelindan lori tidak mencukupi untuk membaiki rumah sebelum ini. Namun, kediaman PPRT ini memberi kehidupan lebih selesa dengan kemudahan elektrik dan air. Kami bersyukur dapat menyambut Aidilfitri di rumah baharu pada tahun ini,” katanya. – Berita Harian


Ingkar PKP, Sembilan Lagi Ditahan Di KK

KOTA KINABALU: Sembilan lagi individu ditahan di sekitar bandar raya ini selepas didapati melanggari Perintah Kawalan Pergerakan (PKP) yang kini masuk fasa ke-3, semalam.

Operasi berkenaan diketuai Deputi Superintendan Yusoff Zaki Mat Yaacob bersama tujuh pegawai dan 38 anggota.

Ketua Polis Daerah Kota Kinabalu, Asisten Komisioner Habibi Majinji berkata, operasi tertumpu di Bandaraya Kota Kinabalu dan beberapa lokasi sekitar termasuk Salut Commercial Centre Sepanggar, Pekan Telipok, Penempatan Telipok, Pekan Menggatal dan Pekan Inanam.

Katanya, hasil operasi ini, sembilan orang awam ditahan kerana melanggar arahan PKP iaitu berada di luar rumah tanpa alasan yang munasabah.

“Sepanjang tempoh PKP ini, Ibu Pejabat Polis Daerah (IPD) Kota Kinabalu sudah menahan seramai 141 orang.

“Semua yang ditahan disiasat mengikut Akta Polis selain Seksyen 22(b) Akta Pencegahan Dan Pengawalan Penyakit Berjangkit 1988 serta Peraturan 11 (1) Peraturan Pencegahan Dan Pengawalan Penyakit 2020,” katanya dalam kenyataan media yang dikeluarkan hari ini.

Habibi berkata, semua tangkapan dibawa ke IPD Kota Kinabalu untuk proses siasatan dan pendakwaan.

“Operasi pematuhan ini yang dijalankan adalah bagi memastikan orang awam sentiasa mematuhi PKP yang dijadualkan sehingga 28 April depan.

“Operasi Pematuhan PKP ini akan dijalankan dari masa ke semasa sehingga arahan tarik balik dikeluarkan,” katanya. – Berita Sabah


Gadis ditampar, ditendang kerana selisih faham

SEORANG gadis ditampar dan ditendang bekas teman lelakinya kerana enggan menyerahkan telefon bimbitnya untuk diperiksa sebelum lelaki itu melarikan alat telekomunikasi terbabit, semalam.

Dalam kejadian di sebuah pusat komersial, Jalan Penampang Bypass, Penampang jam 10.30 pagi, mangsa, 17, dipercayai berselisih faham dengan lelaki terbabit.

Ketua Polis Daerah Penampang Deputi Superintendan Mohd Haris Ibrahim berkata, pihaknya menerima laporan daripada pengadu yang bekerja sebagai pelayan di sebuah restoran di pusat komersial itu.

“Hasil siasatan mendapati, pengadu didatangi seorang lelaki dan meminta telefon bimbitnya untuk diperiksa. Lelaki itu memarahi pengadu serta meminta mengikutnya ke tangga sebelah restoran untuk berbincang mengenai status hubungan mereka.

“Berlaku pertengkaran mulut antara mereka dan suspek tiba-tiba menampar muka serta menendang paha pengadu sehingga terdapat kesan calar di dada pengadu akibat kejadian itu,” katanya ketika dihubungi, hari ini.

Mohd Haris berkata, siasatan lanjut mendapati pengadu terpaksa menyerahkan telefon bimbitnya bagi menghentikan tindakan suspek daripada terus memukulnya.

“Mangsa menyatakan suspek mahu memeriksa telefon itu kerana mengesyaki mangsa mempunyai lelaki lain.

“Mangsa juga mendakwa suspek adalah warga Filipina dan tidak mempunyai sebarang dokumen pengenalan diri,” katanya.

Katanya, pihak polis sedang mengesan suspek untuk siasatan kes mengikut Sekyen 392 Kanun Keseksaan. – Harian Metro


15 PTI Warga Filipina Ditahan Di Lahad Datu

LAHAD DATU: 15 Warga Filipina berjaya ditahan dalam Operasi Inter Agensi Pasukan Polis Marin (PPM) bersama Jabatan Imigresen di kawasan Kampung Tong Batu Lok Damai, Pulau Sakar, Lahad Datu, tengah hari tadi.

Komander PPM Wilayah 4 Sabah, ACP Mohamad Pajeri Ali dalam kenyataan medianya berkata, kesemua mereka iaitu 10 lelaki dan 5 wanita berumur 3 hingga 50 tahun ditahan kira-kira pukul 12.30 tengah hari.

Beliau berkata, pemeriksaan mendapati kesemua suspek gagal menunjukkan sebarang dokumen pengenalan diri yang sah selain mengakui secara lisan berasal dari Filipina.

Katanya, kesemua suspek akan disiasat di bawah Seksyen 6(1)(c) Akta Imigresen 1959/63.

Tegas, ACP Mohamad Pajeri, operasi berkenaan akan diteruskan sepanjang musim perayaam dan tahun baru bagi mengekang kehadiran Pendatang Tanpa Izin di Sabah.

Sehubungan itu, beliau menggalakkan kerjasama masyarakat menyalurkan maklumat berhubung sebarang salah laku jenayah dan aktiviti mencurigakan di Perairan Sabah kepada pihak berkuasa.


Pendatang Tanpa Izin Filipina Di Sabah Dihantar Pulang Mulai 30 Jun

PUTRAJAYA: Sebanyak 5,280 pendatang tanpa izin Filipina di Sabah akan dihantar pulang ke negara asal mereka mulai 30 Jun ini, kata Menteri Kanan (Kluster Keselamatan) Datuk Seri Ismail Sabri Yaakob.

Setakat ini, katanya kerajaan telah menghantar pulang sebanyak 672 pendatang tanpa izin Indonesia yang berada di negeri itu.

“Kesemua pendatang tanpa Izin berkenaan telah menjalani ujian saringan COVID-19 dan disahkan negatif sebelum dihantar pulang, ” katanya pada sidang media selepas mempengerusikan Mesyuarat Khas Menteri-Menteri Mengenai Pelaksanaan Perintah Kawalan Pergerakan Pemulihan (PKPB) di sini, hari ini.

Ismail Sabri berkata sehingga kini, kerajaan telah menghantar lebih 2,500 pendatang tanpa izin pulang ke Indonesia manakala 4,200 orang lagi dalam proses untuk dihantar pulang.

Dalam usaha untuk mengekang kemasukan pendatang tanpa izin, katanya pihak berkuasa seperti polis, Angkatan Tentera Malaysia (ATM), Agensi Penguatkuasaan Maritim Malaysia (APMM) akan terus memperhebat Operasi Benteng untuk mengawal ketat sempadan negara secara bersepadu daripada dibolosi terutama di lorong-lorong tikus.

Sejak 1 Mei sehingga semalam, sebanyak 1,057 pendatang tanpa izin dan 188 tekong ditahan kerana cuba memasuki sempadan negara secara haram terutama di lorong-lorong tikus.

Dalam tempoh itu, Ismail Sabri berkata sebanyak 63 individu yang disyaki penyeludup ditahan manakala 32 buah kapal disita.

Beliau berkata polis juga telah membuat 68 sekatan jalan raya Operasi Benteng dan memeriksa 36,896 kenderaan bagi mengekang kemasukan pendatang asing tanpa izin terutamanya di lorong-lorong tikus.

“Dalam operasi semalam polis berjaya menahan enam warga asing di sekatan jalan raya Operasi Benteng atas kesalahan imigresen.

“Kerajaan akan mengambil tindakan tegas terhadap mana-mana pihak yang cuba memasuki negara secara haram dan tidak akan berkompromi terhadap mana-mana pihak yang terlibat dalam penyeludupan masuk pendatang tanpa izin,” katanya.- BERNAMA


‘Ratah’ Anak Saudara Sejak Dua Tahun Lalu

TAWAU: Seorang remaja perempuan berusia 17 tahun dipercayai menjadi pemuas nafsu bapa saudaranya sejak dua tahun lalu dalam kejadian di Kampung Kuala Merotai, Tawau.

Menurut sumber, mangsa yang tidak tahan dengan perbuatan suspek berusia 49 tahun itu, nekad melarikan diri pada 20 Jun lalu sebelum mengambil keputusan tinggal di rumah saudaranya.

“Bagaimanapun, ahli keluarga mangsa yang curiga dengan tindakannya melarikan diri selain perubahan mangsa yang kerap dilihat murung kemudiannya bertanyakan mengenai hal itu.

“Selepas dipujuk, mangsa akhirnya menceritakan kejadian sebenar menimpa dirinya selain mendakwa dirogol bapa saudaranya berulang kali sejak 2018,” katanya.

Berikutan itu, satu laporan polis dibuat oleh ahli keluarga mangsa di Ibu Pejabat Polis Daerah (IPD) Tawau, kira-kira 10.45 pagi semalam.

Bertindak atas laporan itu, sepasukan anggota dari Balai Polis Bombalai menahan suspek di kawasan Merotai Besar pada hari sama.

Sementara itu, Ketua Polis Daerah Tawau, Asisten Komisioner Peter Umbuas, ketika dihubungi mengesahkan tangkapan dan perintah reman ke atas suspek dikeluarkan majistret di Mahkamah Majistret Tawau, pagi tadi.

“Suspek ditahan reman selama tujuh hari bermula hari ini untuk siasatan lanjut mengikut Seksyen 376, Kanun Keseksaan kerana merogol,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Boleh Tunggu Kes Sifar Baru Buka Sektor Ekonomi – Masidi

KOTA KINABALU: Kerajaan negeri tidak boleh menunggu sehingga kes Covid-19 mencecah sifar baru benarkan sektor ekonomi untuk beroperasi.

Menteri Kerajaan Tempatan dan Perumahan, Datuk Seri Masidi Manjun berkata, kelonggaran perlu diberikan semasa lanjutan Perintah Kawalan Pergerakan Bersyarat (PKPB) bagi membenarkan sektor-sektor ekonomi beroperasi dengan mematuhi prosedur operasi standard (SOP).

Beliau berkata, selama tujuh hingga lapan bulan lalu komuniti peniaga berdepan dengan kerugian dalam perniagaan dan ingin memulakan semula perniagaan.

Katanya, dalam usaha memerangi Covid-19 ini, kerajaan bukan hanya ingin memulihkan kesihatan manusia tetapi juga ingin memulihkan ekonomi. Kedua-dua usaha ini perlu bergerak seiring.

Berkaitan dengan SOP pengurusan nikah, cerai dan rujuk di Sabah, Masidi berkata, upacara akad nikah dibenarkan di pejabat Jabatan Hal Ehwal Agama Islam Negeri Sabah (Jheains), dewan atau bilik khas dalam masjid serta premis dibenarkan agensi berkaitan.

Untuk upacara di pejabat Jheains terhad kepada tiga orang iaitu pasangan pengantin dan wali. Manakala, di premis lain yang dibenarkan had maksimum adalah 20 orang sahaja.

SOP lain yang berkaitan boleh dirujuk di laman Jawatankuasa Pengurusan Bencana Covid-19 negeri. – BorneoToday


14 Individu Lepas ‘Gian’ Di Kelab Malam Mewah Dikompaun

KOTA KINABALU:  Seramai 14 individu yang gian berhibur sambil minum minuman keras dikompaun selepas didapati melanggar Perintah Kawalan Pergerakan Bersyarat (PKPB) di sebuah kelab malam mewah di Asia City di sini, malam tadi.

Dalam operasi jam 11.30 malam itu, operasi dilakukan pasukan Bahagian Anti Maksiat, Perjudian dan Kongsi Gelap (D7) Ibu Pejabat Polis Kontijen (IPK) Sabah dan D7 Ibu Pejabat Polis Daerah (IPD) Kota Kinabalu yang menjalankan pemantauan Op Covid-19.

Ketua Polis Daerah Kota Kinabalu, Asisten Komisioner Habibi Majinji berkata, 11 lelaki dan tiga wanita berusia lingkungan 23 hingga 56 tahun ditahan selepas didapati ingkar terhadap prosedur operasi standard (SOP) PKPB.

“Mereka yang dikenakan kompaun melakukan kesalahan mengikut Peraturan-Peraturan Pencegahan dan Pengawalan Penyakit Berjangkit (No.8), Peraturan 10 dan boleh dihukum mengikut Peraturan 11 dan dikenakan kompaun.

“Operasi ini dijalankan berikutan kerajaan masih melaksanakan PKPB dan masyarakat hendaklah mematuhi sebarang SOP yang dikuatkuasakan,” katanya dalam kenyataan, hari ini.

Habibi berkata, tahap pematuhan masyarakat terhadap SOP yang ditetapkan Kementerian Kesihatan Malaysia (KKM) adalah penentu kejayaan PKPB.- HMetro


(VIDEO) Pemandu e-Hailing Panik, Halau Penumpang Baru Pulang Dari Wuhan

Sebuah rakaman video memaparkan seorang pemandu e-hailing bertindak menghalau penumpang dari Wuhan, China tular di media sosial.

Kejadian itu berlaku ekoran rasa panik pemandu berkenaan yang bimbang dijangkiti wabak koronavirus yang kini melanda di seluruh dunia.

Difahamkan, kejadian itu dirakam menerusi rakaman kamera papan pemuka (dashboard) yang diletakkan di dalam kenderaan terbabit.

Rakaman berdurasi 1 minit 34 saat yang dimuat naik oleh twitter @RT_com itu menunjukkan penumpang itu mengalami batuk dan selesema.

Situasi terbabit menyebabkan pemandu tersebut mula bimbang dan kemudiannya bertanyakan soalan kepada penumpang terbabit.

“Kenapa kamu batuk? Kamu berasal dari mana?,” tanya pemandu itu.

Setelah itu, penumpang berkenaan mengakui dia baru sahaja pulang dari Wuhan dan mahu ke hospital untuk mendapatkan rawatan.

Panik dengan jawapan penumpangnya, pemandu e-hailing terbabit terus bertindak menghalaunya.

“Kamu kena keluar sekarang, cepat keluar,” katanya.Video berkenaan mendapat perhatian netizen dari seluruh dunia yang menyatakan rasa simpati kepada penduduk Wuhan kerana perlu berdepan dengan situasi yang sukar ketika wabak koronavirus melanda bandar itu.

Dalam masa sama, netizen turut mengecam tindakan pemandu tersebut kerana tidak bertimbang rasa dan tidak menunjukkan rasa keperikemanusiaan untuk membantu penumpang itu mendapatkan rawatan di hospital.

Passenger from #Wuhan on his way to the hospital gets kicked out of taxi by driver pic.twitter.com/tZWKC3XoLV


Berbeza Agama Bukan Halangan Untuk Ebit Lew Rai Tahun Baharu Cina Bersama Keluarga

KUALA LUMPUR: Perbezaan agama bukan penghalang buat pendakwah terkenal Ebit Lew untuk berkumpul bersama keluarga menyambut kemeriahan Tahun Baharu Cina.

Menerusi perkongsian di Facebook, beliau memuat naik beberapa foto ketika meraikan perayaan itu di samping keluarga tercinta.

Dalam entrinya, pendakwah itu meluahkan kesyukuran dapat bertemu ahli keluarga dan sanak saudara walaupun tidak lengkap sepenuhnya susulan pandemik Covid-19

“Setahun sekali baru dapat bertemu. Ini dah setahun kita tak berjumpa. Ramai tahun ni tak dapat bertemu. Semoga tahun depan Covid-19 sudah tiada, kita semua dapat bertemu semuanya.

“Bahagia dan kekayaan ialah dapat bersama keluarga yang kita cintai dan sayangi. Bahagia sangat rasa,” katanya.

Menjengah ke ruangan komen, kenbanyakan warganet menzahirkan rasa terharu melihat silaturahim dibina keluarga pendakwah itu walaupun berlainan agama dan kepercayaan.

Seorang warganet bernama Jeremy Tang, menyifatkan Ebit sebagai teladan yang baik dalam memaparkan pemuafakatan dan keharmonian sesama kaum.

“Perbezaan kepercayaan agama dan budaya bukan penghalang antara kaum di Malaysia. Tidak lain dan tidak bukan, ustaz Ebit Lew menjadi teladan yg terbaik. Syabas.”

Sementara itu, seorang lagi warganet dikenali sebagai Lily Aleeya Tan, turut berkongsi kegembiraannya ketika menyambut Tahun Baharu Cina bersama ibu yang berbangsa Cina walaupun sudah memeluk agama Islam.

“Ramai kecam dan pertikaikan orang Islam tak boleh sambut Tahun Baharu Cina, mak tetap yang melahirkan kita saya pun balik, mak bawa saya dan anak-anak pergi beli nasi lauk yang halal makan bersama (Makan Besar),” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ops Bersepadu PPM & KPDNHEP Gagalkan Cubaan 3 Juragan Seludup Keluar Barang Kawalan

TAWAU: Pasukan Polis Marin (PPM) bersama Kementerian Perdagangan Dalam Negeri dan Hal Ehwal Pengguna (KPDNHEP) menggagalkan tiga cubaan menyeludup keluar barang kawalan di perairan Laut Pelabuhan dan Laut Sungai Haji Kuning, Tawau Rabu lalu.

Menurut Komander PPM Wilayah 4 Sabah Asisten Komisioner Mohamad Pajeri Ali, dalam operasi bersepadu itu dua bot laju (penambang) dan sebuah bot jenis jongkong ditahan kerana membawa muatan barang kawalan iaitu empat tong gas jenama Petronas, dua tong gas jenama MyGaz dan 120 kilogram gula jenama Prai.

“Pemeriksaan terhadap dua juragan tempatan dan seorang juragan warga Indonesia berusia 33 hingga 63 tahun, mereka gagal menunjukkan permit atau surat kelulusan daripada KPDNHEP atas semua barang kawalan yang dibawanya,” katanya.

Mohamad Pajeri berkata, semua juragan ditahan dan bot serta barang rampasan dibawa ke Pangkalan PPM Tawau.

Nilai keseluruhan rampasan RM68,260 dan kes disiasat mengikut Seksyen 21 Akta Kawalan Bekalan 1961 dan boleh dihukum di bawah Seksyen 22(1) akta sama, yang memperuntukkan hukuman denda maksimum RM1 juta atau penjara tidak lebih tiga tahun atau kedua-duanya, jika sabit kesalahan.

Dalam operasi sama, Mohamad Pajeri berkata, seorang wanita Filipina berusia 28 tahun ditahan kerana disyaki penagih dan pengedar dadah.

Katanya, wanita itu dibawa ke Pangkalan PPM Tawau untuk diserahkan kepada Jabatan Siasatan Jenayah Narkotik Daerah.


Pelanggan Panik, Perodua Tiba-Tiba Terbakar

TAWAU: Sebuah kenderaan jenis Perodua Kancil yang parkir berhampiran sebuah restoran pandu lalu di Batu 3 Jalan Apas mencetuskan keadaan panik orang ramai apabila tiba-tiba terbakar, semalam.

Menurut saksi, Karen AK Jimbun Pasang, 28, ketika kejadian kira-kira pukul 11.30 malam itu dia dan rakannya sedang makan di luar restoran tersebut sebelum seorang individu yang tidak dikenali menghampiri mereka.

“Lelaki tersebut ingin tahu kenderaan tersebut milik siapa kerana dia melihat ada asap keluar dari bahagian enjin.

“Beberapa minit kemudian, kenderaan itu terbakar dan pemilik kenderaan yang baru memesan makanan di dalam restoran bergegas keluar,” katanya kepada SabahNewsToday.

Karen berkata pelanggan yang berada di restoran turut membantu pemilik kenderaan terbabit untuk memadam api dan menghubungi pihak bomba.

Sementara itu Pegawai Bomba Kanan Satu Jabatan Bomba dan Penyelamat (JBP) Tawau, Faisal Ahmad berkata pihaknya mendapat panggilan pukul 11.32 malam sebelum menggerakkan lapan anggota ke lokasi kejadian menaiki dua jentera.

“Kita berjaya mengawal api daripada terus merebak ke kawasan lain dan operasi ditamatkan kira-kira pukul 11.47 malam,” ketika dihubungi hari ini.

Faisal berkata kenderaan terbabit musnah sepenuhnya manakala punca kejadian dan jumlah kerugian masih dalam siasatan. – SabahNewsToday


Program Sarapan Pagi Bermula 20 Januari 2020 Di 100 Sekolah

PUTRAJAYA: Program Sarapan Pagi (PSP) fasa pertama akan mula dilaksanakan pada 20 Jan 2020 di 100 sekolah rendah di seluruh negara, menurut Kementerian Pendidikan (KPM).

Menurut KPM, ia melibatkan seramai 37,000 murid dan 1,600 guru yang bertugas setiap hari dengan kos pelaksanaan dianggarkan RM22 juta.

“Waktu pelaksanaan PSP adalah antara pukul 7 hingga 8.30 pagi bagi persekolahan sesi pagi dan 1 hingga 4 petang bagi persekolahan sesi petang mengikut ketetapan pengurusan sekolah,” katanya dalam kenyataan di sini hari ini.

Menurut KPM, pelaksanaan PSP fasa pertama akan menggunakan menu berkonsepkan Grab ‘n’ Go yang terdiri minuman produk tenusu atau minuman berkhasiat dan makanan ringkas seperti roti, biskut, snek bijirin, kuih, sandwich, buah-buahan atau telur rebus.

Pemilihan sekolah bagi fasa pertama dibuat berdasarkan kepada sekolah yang mempunyai peratus murid golongan B40 yang tertinggi dan turut mengambil kira semua jenis sekolah iaitu sekolah kebangsaan, sekolah jenis kebangsaan (SJK) Cina dan SJK Tamil.

KPM berkata pemilihan sekolah juga berdasarkan jumlah bilangan sekolah yang melaksanakan Rancangan Makanan Tambahan (RMT) dalam setiap negeri yang meliputi semua lokasi iaitu bandar, luar bandar dan pedalaman.

“Pelaksanaan ini juga turut mengambil kira pandangan Kementerian Kesihatan (KKM) yang memperuntukkan seorang pegawai sains pemakanan bagi setiap daerah untuk memberi khidmat nasihat kepada sekolah berkaitan menu PSP.

“Bagaimanapun, kebenaran daripada ibu bapa diperlukan bagi mendapatkan persetujuan dan maklumat penting kesihatan murid seperti alahan kepada makanan tertentu supaya menu alternatif dapat disediakan,” katanya.

KPM juga merancang supaya program itu diperluaskan kepada semua 7,776 sekolah rendah dan dapat memberi manfaat kepada kira-kira 2.7 juta murid di seluruh negara.

Bagaimanapun, katanya ia bergantung kepada peruntukan yang diterima dan kesediaan pihak kantin dan sekolah.

Menurut KPM, pemantauan secara berterusan akan dilaksanakan dengan kerjasama KKM supaya makanan yang dibekalkan adalah berkualiti bagi mencapai impak yang disasarkan.

“Kajian keberkesanan program akan dilaksanakan dan akan dibentangkan untuk tujuan penambahbaikan program dari semasa ke semasa,” katanya.

KPM berkata PSP di sekolah rendah merupakan inisiatif terbaru untuk menyediakan makanan yang berkhasiat mengikut nilai kalori dan amalan pemakanan seimbang bagi memastikan murid mengamalkan pengambilan sarapan, gaya hidup sihat serta merangsang proses tumbesaran mereka.


Politik Sabah: Kemelut UMNO & PPBM Boleh Selesai Dengan Permuafakatan

TAWAU: Kemelut pembahagian kerusi antara UMNO dan Parti Pribumi Bersatu Malaysia (Bersatu) Sabah hanya dapat diselesaikan dengan adanya kerjasama serta hubungan setiakawan yang baik, kata Ketua Bersatu Tawau, Datuk Nizam Abu Bakar Titingan.

Katanya, kesepakatan itu amat penting untuk memastikan kemenangan bagi mengambil alih kerajaan negeri yang ada sekarang.

Jelas Nizam, dengan adanya matlamat yang sama, pembahagian kerusi Dewan Undangan Negeri (DUN) akan berjalan lancar.

“Saya yakin apabila matlamat dalam parti-parti komponen ataupun gabungan Perikatan Nasional adalah satu tujuan yang sama. Saya yakin perkara tentang pembahagian kerusi itu akan dapat diselesaikan dengan semangat setiakawan, Insya-Allah,” katanya ketika ditemui pemberita di sini.

Dalam pada itu, mengulas mengenai sokongan DUN Apas kepada dirinya, Nizam berkata dia mempunyai hubungan baik dengan rakyat di kawasan itu.

“Kita memang bersiap sedia. DUN Apas ini seperti mana yang kita lihat pada hari ini, di mana-mana saya pergi sambutan masyarakat kepada saya selaku wakil rakyat cukup baik kerana saya menganggap mereka ini bukan sebagai pengundi saya tetapi saya anggap mereka ini sebagai keluarga saya.

“Sebab itu hubungan saya dengan mereka sentiasa rapat. Tidak kira masa pilihan raya atau bukan pilihan raya…saya adalah orang yang senang didekati yang senang dihubungi,” katanya lagi.

Nizam ketika ditemui semasa menghadiri Majlis Ibadah Qurban sempena Hari Raya Aidiladha bersama 20 anggota keselamatan ESSCOM dan penduduk kampung di Kampung Titingan Tawau.

Beliau turut menyumbangkan 14 ekor lembu untuk dikorbankan dan diagihkan kepada penduduk di kawasan DUN Apas – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Alhamdulillah, budak mangsa tebusan makin OK…

KOTA KINABALU : “ALHAMDULILLAH…hari ini anak saya semakin pulih dan sudah dipindahkan ke wad biasa,” kata Herna Hasim, 27, ibu kepada kanak-kanak perempuan dua tahun yang dijadikan tebusan oleh seorang lelaki di rumah di Taman Telipok Ria, Tuaran, Ahad lalu.

Herna berkata, anaknya yang masih dirawat di Hospital Wanita dan Kanak-Kanak Sabah di Likas, Kota Kinabalu, semakin pulih serta sudah boleh makan dan minum.

“Saya amat bersyukur hari ini anak sudah dipindahkan ke wad biasa dan keadaannya semakin pulih.

“Dia sudah boleh bercakap, makan dan minum,” katanya kepada NSTP.

Bagaimanapun, Herna berkata, anak kelima daripada enam beradik itu masih tidak dapat bergerak kerana mengalami kecederaan pada kaki dan dijadualkan menjalani pemeriksaan lanjut, Khamis ini.

Dalam kejadian 13 Januari lalu, suspek lelaki berusia 30-an melarikan mangsa yang sedang bermain di tingkat empat berhampiran rumahnya lalu menjadikan kanak-kanak itu sebagai tebusan di sebuah rumah di aras sama.

Selepas beberapa jam berunding, suspek enggan menyerahkan mangsa dan beberapa kali mengacah-acah untuk mencampakkan kanak-kanak itu dari bahagian dapur rumah di tingkat empat berkenaan sebelum suspek ditembak mati oleh anggota polis.

Kanak-kanak itu cedera di leher kemudian dikejarkan ke hospital untuk rawatan.

Sementara itu, Pesuruhjaya Polis Sabah, Datuk Omar Mammah, ketika dihubungi berkata, polis masih menunggu laporan daripada Jabatan Pendaftaran Negara (JPN) bagi mengesahkan identiti suspek melalui cap jari diserahkan kepada jabatan berkenaan.

“Cap jari sudah diserahkan kepada JPN dan kita kena tunggu laporan jika suspek mempunyai dokumen (sah).

“Buat masa ini, identiti suspek belum dikenal pasti dan siasatan masih dijalankan,” katanya.

Mengenai identiti ‘Rashid’ yang disebut oleh suspek ketika rundingan dengan polis tempoh hari, Omar berkata, pihaknya masih menyiasat untuk mengenal pasti individu disebut suspek terbabit.

“Kita belum mengetahui individu bernama Rashid yang dimaksudkan dan kaitannya dengan kes berkenaan,” katanya. – Harian Metro


COVID-19: Sejarah Tercipta, Tiada Kes Tempatan Dilaporkan Hari Ini- KKM

Putrajaya, 1 Julai: Hanya satu kes baru COVID-19 dilaporkan hari ini, kata Ketua Pengarah Kesihatan, Datuk Dr Noor Hisham Abdullah.

“Hingga 1 Julai 2020 jam 12 tengah hari terdapat hanya 1 kes baru dilaporkan menjadikan 8,640 kes.

“Oleh itu jumlah kes aktif dengan kebolehjangkitan COVID-19 berkurang kepada 144 kes,” katanya.

#COVID19 Sejarah tercipta hari ini. Tiada kes tempatan. Tahniah Malaysia 🇲🇾@MuhyiddinYassin @DrAdhamBaba pic.twitter.com/Dj17kkA3qI

Kes baru hari ini merupakan kes import yang mendapat jangkitan luar negara, tambahnya. Pesakit merupakan warganegara Malaysia berusia 21 tahun yang pulang dari negara Turki.

“Sukacita dimaklumkan tiada kes penularan dalam negara dilaporkan hari ini,” katanya.

Sementara itu, seramai empat pesakit sedang dirawat di unit rawatan rapi dengan dua kes memerlukan bantuan pernafasan. Kedua-duanya bukan warganegara.